qundao/data-zh-poetry huggingface dataset:
刘富川江屏殉节诗
作者：王士禛
朝代：清
体裁：七言律诗

白沙江上别苍茫，忆尔庐陵节义乡。万里青燐连桂管，三年碧血照清湘。乌啼溅泪逢寒食，马革惊心裹战场。望断铭旌何处是，苍梧愁绝暮云黄。
刘景升冢
作者：王士禛
朝代：清
体裁：七言绝句

豚犬儿郎霸业空，冢中人不愧英雄。一抔遥酹襄江上，爱汝名高俊及中。
初入五老峰谒白鹿洞呈汤佐平先生
作者：王士禛
朝代：清
体裁：古风

忽忽远城市，浩浩临沧洲。良辰惬奇赏，始遂庐山游。威纡屡转壑，窈窕时经丘。潺潺风瀑泻，苍苍石川流。骑牛缅往迹，眠鹿钦前修。风景宛犹昔，年运倏已遒。唯有五老峰，屹立忘春秋。紫芝惊汉帝，黄石招留侯。泉石不我遐，桂树生山幽。
初拜国子祭酒释菜太学作
作者：王士禛
朝代：清
体裁：古风

雍雍礼乐地，肃肃堂庑深。皑皑素雪零，郁郁青松阴。堂上钟簴悬，壁中丝竹音。末学愧承师，抚躬实难任。文学盛邹鲁，流风感至今。早入矍相圃，夙侍缁帷林。未能习礼器，遂以玷华簪。圣朝敷文德，憬彼胥献琛。岧峣白虎观，诸儒粲璆琳。议郎悉承制，更老多横襟。低徊宫墙下，如听师襄琴。
初春四日休沐同荔裳方山西樵往西山道中作
作者：王士禛
朝代：清
体裁：古风

遥山雁齿列，远水鱼鳞波。朝朝国西门，马上呈嵯峨。却扫闭帘阁，幽梦纷陂陁。坐羡云间禽，归飞向岩阿。上春寡人事，胜侣时来过。望山马注坂，投林鸟惊罗。行行近磊砢，清晖一何多。岂识绝塞山，娟静如媌娥。禽夏如可期，遑复知其他。
初秋示董苍水
作者：王士禛
朝代：清
体裁：七言律诗

零落交游感式微，与君邂逅忍相违。隆中自许真名士，殿上谁知大布衣。越燕巢空秋近社，鲈鱼风起梦思归。先生未是平原客，玉貌尘中见亦稀。
初秋索梅耦长画
作者：王士禛
朝代：清
体裁：七言绝句

诗到无声足卧游，雨窗含墨对清秋。不知乡思今多少，祗写澄江与北楼。
利州皇泽寺则天后像二首像是一比丘尼·其一
作者：王士禛
朝代：清
体裁：七言绝句

镜殿春深往事空，嘉陵祸水恨难穷。曾闻夺婿瑶光寺，持较金轮恐未工。
利州皇泽寺则天后像二首像是一比丘尼·其二
作者：王士禛
朝代：清
体裁：七言绝句

瓦官寺里定香熏，词客曾劳记锦裙。今日兰桡碧潭上，玉溪空自怨行云。
别万大屏杨胜林
作者：王士禛
朝代：清
体裁：五言律诗

别鹤念湖海，离群秋夜心。风声郧口暮，江色禦亭深。去路分吴楚，相思各滞淫。关门今夕雨，萧飒动寒砧。
勾龙爽蜡屐图为牧仲题
作者：王士禛
朝代：清
体裁：古风

磊磊白石濑，落落松竹林。林下彼何人，萧洒古冠巾。手中自蜡屐，神气何闲畅。人生百年中，著此当几两。晋人故多癖，此癖复自佳。钱奴身障簏，优劣何有哉。儿子竟办贼，入户屐齿折。宁忆剡中时，长啸泛溟渤。两人持高屐，三人持衣裾。作佛灵运后，习气那复除。奇哉勾龙生，有此通灵笔。把臂方入林，欲呼阮遥集。
北山约游摩诃庵不果往却寄
作者：王士禛
朝代：清
体裁：古风

天色欲雨鸠勃溪，麦苗剡剡翠始齐。白石庄前入山径，已有荦确纷高低。春湖靴纹漾綷䌨，远山玉立森角圭。荷蓑觺觺驱茧栗，垂竿拍拍惊凫鹥。渔阳地寒花事晚，春阴风气恒惨悽。今朝乍霁日暄暖，垂杨蘸水新生稊。小桃点点杏苞拆，裙腰草绿纷萋萋。诸公蹋青拂晨出，果下衔尾闻骄嘶。郎官头白老簿领，经年坐困如醯鸡。自嗟樊雉苦笼絷，决起安得排云霓。况逢寒食催上冢，�钱麦饭浇棠梨。感念存殁泪双迸，玉壶那复相提携。赋诗望远但咄咄，游心已过香山西。
十一月六日星变召对纪事
作者：王士禛
朝代：清
体裁：五言律诗

明河寒已没，白气亘宵长。掩月光疑昼，经天夜有芒。转输穷蜀道，边计切秦疆。见说蓬莱仗，公卿近御床。
十一月十八日纪事
作者：王士禛
朝代：清
体裁：古风

招摇方指子，七日后长至。五星如连珠，贞符协天瑞。詄荡天门开，日射觚棱次。公卿俨行列，百寮咸备位。云中露布下，琅琅动天地。十月日在未，军府秉咨议。雷动传滇城，十万连步骑。贝子坐武帐，诸道师总萃。将军拜祓社，偏裨怒裂眦。搜穴剪狐鼠，然犀照魑魅。天上舞钩梯，地中鸣鼓吹。不遑濡马褐，况敢执象燧。胆落钟讵闻，约长发竞系。半年筑长围，屏息门昼闭。樵采路久绝，啖食到残骴。鼫技悔已穷，蚁援复何冀。孺子一匕殊，伪相五刑备。自然天助顺，岂曰吾得岁。昆明水清泠，金马山屃赑。妖氛一朝洗，磨崖勒文字。釐圭命召虎，乘轩宠邴意。六诏歌且舞，给复置官吏。皇哉圣人德，涵育及动植。手提三尺剑，削平诸僭伪。何以硎曰仁，何以淬曰义。所以八年中，次第芟丑类。师行不驿骚，民居不憔悴。自兹万斯年，櫜弓兵不试。敢告载笔臣，著之大事记。
十一月十八日纪事
作者：王士禛
朝代：清

招摇方指子，七日后长至。五星如连珠，贞符协天瑞。詄荡天门开，日射觚棱次。公卿俨行列，百寮咸备位。云中露布下，琅琅动天地。十月日在未，军府秉咨议。雷动传滇城，十万连步骑。贝子坐武帐，诸道师总萃。将军拜韨社，偏裨怒裂眦。搜穴剪狐鼠，然犀照魑魅。天上舞钩梯，地中鸣鼓吹。不遑濡马褐，况敢执象燧。胆落钟讵闻，约长发竞系。半年筑长围，屏息门书闭。樵采路久绝，啖食到残骴。鼫技悔已穷，蚁援复何冀。孺子一匕殊，伪相五刑备。自然天助顺，岂曰吾得岁。昆明水清泠，金马山屃赑。妖氛一朝洗，磨崖勒文字。釐圭命召虎，乘轩宠邴意。六诏歌且舞，给复置官吏。皇哉圣人德，涵育及动植。手提三尺剑，削平诸僣伪。何以硎曰仁？何以淬曰义？所以八年中，次第芟丑类。师行不驿骚，民居不憔悴。自兹万斯年，櫜弓兵不试。敢告载笔臣，著之大事记。
十五夜峡口对月寄广州诸故人
作者：王士禛
朝代：清
体裁：五言律诗

峡口今宵月，其如客思何。离离见珠斗，穆穆展金波。故垒馀萧勃，残山吊尉佗。珠江犹一水，相望似秋河。
十八滩三首·其一
作者：王士禛
朝代：清
体裁：古风

系舟万安城，已闻滩声恶。连峰造天关，疾雷殷地络。篙师理戙楫，直与惊湍薄。万山立积铁，其下临大壑。沉沉蛟龙宫，神物信所托。排空纷怪石，森然奋搏攫。潜虬动鳞甲，巨刃扬镡锷。地根在何处，坐觉坤轴弱。怅然念神禹，封泥此疏凿。长年聚群力，撇漩出寥廓。三复垂堂言，远游亦何乐。
十八滩三首·其三
作者：王士禛
朝代：清
体裁：古风

半日过五滩，滩滩各殊状。怒流一喷薄，石角迷背向。激瀑散霜雪，倒洒石壁上。漩涡走风霆，喧豗裂层嶂。汹如奔万马，崩腾不相让。又如阊�开，㩳㩳羽林仗。伤神既惨澹，快意倏悲壮。出坎在须臾，布帆幸无恙。探奇遘灵閟，豪吟洗惆怅。
十八滩三首·其二
作者：王士禛
朝代：清
体裁：古风

乱飙吹急雨，一折改奔峭。连山亘东南，瘴雾迷岭峤。榜人侵晓发，高卧失临眺。辊雷起何处，万夫迭呼啸。倏忽数滩过，到眼一票姚。武朔既崖柴，昆崙绝排奡。始蹈吕梁险，终成昆吾噪。四山方出云，吐纳亦殊妙。山木蓊然合，冥冥子规叫。
千佛岩
作者：王士禛
朝代：清
体裁：五言绝句

江作大圆镜，山为宝楼阁。莫遣丹霞闻，木石总烧却。
午睡
作者：王士禛
朝代：清
体裁：五言律诗

蕲州笛材好，八尺含风漪。恰称龟兹枕，闲抛玉局棋。凉蝉阴卓午，花鸭水平池。富贵浮云耳，宁须热客知。
午食得鲈
作者：王士禛
朝代：清
体裁：古风

蜃齑雁醢百不爱，缕鲙爱斫松江鲈。年来绝有步兵兴，江船难致途且纡。今朝忽讶食指动，四腮登馔加蒲菹。京师最重滦河鲫，侯鲭下箸矜肤腴。贵人不识鲈鲙味，尽输蓑笠垂竿徒。吾乡鲁陂亦产此，鲈豸稍别方言殊。释名尔雅未及录，会资好事笺虫鱼。廿年仕宦去乡里，走避旧隐如逃逋。昌歜形盐享备物，何如乡味炊雕胡。他年归卧锦湖岸，日抛�槴临清渠。
半山亭
作者：王士禛
朝代：清
体裁：古风

云碓水自舂，松门风为关。夙爱老坡语，几载思禺山。何意万里游，两脚堕孱颜。苔碣不可见，定水犹潺湲。宴坐半山亭，下见凝碧湾。榕根如狞龙，怒攫青厓间。日午竹鸡啼，浓绿排烟鬟。我行穷祝融，何时复来还。
半山爱予寒江落潮之句为作图愚山题诗其上和荅一首
作者：王士禛
朝代：清
体裁：古风

我昨访奇登燕矶，泼墨深更遍岩壁。扪萝附葛不知险，夜踏空江欲崩石。掀髯作画鹿裘翁，长啸题诗宛陵客。何当结屋图中居，卧看江天落潮白。
华山杂诗七首 其一 玉泉院
作者：王士禛
朝代：清
体裁：五言绝句

目玩玉泉流，静悟先天易。多事坠驴时，强与人间事。
华山杂诗七首 其七 青柯坪
作者：王士禛
朝代：清
体裁：五言绝句

窈窕青柯馆，正在西峰罅。二十八潭悬，飞瀑从天下。
华山杂诗七首 其三 希夷峡
作者：王士禛
朝代：清
体裁：五言绝句

洞门峡半开，铁锁垂千丈。俗驾自然回，何地容种放。
华山杂诗七首 其二 山荪亭
作者：王士禛
朝代：清
体裁：五言绝句

结茅孤石棱，玉泉下奔注。亭空泉尚流，上有无忧树。
华山杂诗七首 其五 毛女洞
作者：王士禛
朝代：清
体裁：五言绝句

毛女负琴去，倏然松杪飞。青冥风露冷，髣髴见天衣。
华山杂诗七首 其六 白鹿龛
作者：王士禛
朝代：清
体裁：五言绝句

云中跨白鹿，心知鲁女生。乞我一丸药，相将游玉清。
华山杂诗七首 其四 娑罗坪
作者：王士禛
朝代：清
体裁：五言绝句

小憩娑罗坪，手抚娑罗树。仰见上方云，时向人间去。
华州西溪
作者：王士禛
朝代：清
体裁：五言律诗

往来宫柳路，才访郑南玼。水木清华色，云峰澹宕姿。江心伏毒寺，花外拾遗祠。不见松谈阁，松风日暮吹。
华州道中
作者：王士禛
朝代：清
体裁：五言律诗

地古弘农郡，云峰去不穷。泉飞名岳雨，稻熟野塘风。漕挽通河渭，雄关界华嵩。唐家传七世，何事失山东。
华州齐云楼
作者：王士禛
朝代：清

齐云楼上望京师，渭水东流无尽时。父老尚传行幸日，教坊曾谱断肠词。城空只见双飞燕，劫败犹争一局棋。莫问寒烟十六宅，土花凝碧至今悲。
华阴道中
作者：王士禛
朝代：清
体裁：七言绝句

平田漠漠稻花香，百道清泉间绿杨。二十八潭天上落，无人知是帝台浆。
卖酒楼
作者：王士禛
朝代：清
体裁：七言绝句

昨向宜春下苑游，曲江烟景似悲秋。珠帘甲帐皆黄土，何必陈仓卖酒楼。
南乡子 其一 送别
作者：王士禛
朝代：清

送客江船。孤帆点点没天边。却上高楼临极浦。日暮。一线春流如碧玉。
南乡子 其二 送别
作者：王士禛
朝代：清

欲去难留。蜻蛉一叶木兰舟。细语断肠人竟去。何处。新妇矶头烟水绿。
南乡子·夏词
作者：王士禛
朝代：清

菱刺绿，藕花香。小姑相唤出横塘。隔浦少年私致语。忘归去。日暮水寒飞属玉。
南乡子·送别
作者：王士禛
朝代：清

送客江船。孤帆点点没天边。却上高楼临极浦。日暮。一线春流如碧玉。欲去难留。蜻蛉一叶木兰舟。细语断肠人竟去。何处。新妇矶头烟水绿。
南乡子·闺晓
作者：王士禛
朝代：清

小婢弄香奁。宫饼笼中几个添。细雨如尘人乍醒，纤纤。榆荚缒墙水半淹。晓漏报琼签。鹦鹉惊寒促下帘。愁锁眉峰慵对镜，厌厌。空说吴娘笑是盐。
南唐元宗读书台
作者：王士禛
朝代：清
体裁：五言绝句

犹存读书台，不见升元阁。寂寂青桂花，岩间自开落。
南唐后主祠二首·其一
作者：王士禛
朝代：清
体裁：五言绝句

佞佛终何事，秦淮旧恨长。空山遗甃在，犹自说南唐。
南唐后主祠二首·其二
作者：王士禛
朝代：清
体裁：五言绝句

唐苑蓬莱紫，名同萼绿华。可怜山寺里，犹有麝囊花。
南唐宫词六首·其一
作者：王士禛
朝代：清
体裁：七言绝句

细雪霏霏落院门，金铺鸳甃早黄昏。宫中玉女随君侧，搏得春冰带爪痕。
南唐宫词六首·其三
作者：王士禛
朝代：清
体裁：七言绝句

簟锦鸾绫万卷殊，澄心堂里皂罗厨。保仪玉貌空倾国，妙选深宫但掌书。
南唐宫词六首·其二
作者：王士禛
朝代：清
体裁：七言绝句

曾邀醉舞媚君王，鬓朵珠翘别样妆。红烛当筵新破就，更将金屑谱霓裳。
南唐宫词六首·其五
作者：王士禛
朝代：清
体裁：七言绝句

花下投签漏滴壶，秦淮宫殿浸虚无。从兹明月无颜色，御阁新悬照夜珠。
南唐宫词六首·其六
作者：王士禛
朝代：清
体裁：七言绝句

重午龙舟岁岁陈，轻凫飞燕各如云。瓦官阁下黄花涨，别有凌波水上军。
南唐宫词六首·其四
作者：王士禛
朝代：清
体裁：七言绝句

御沟桃叶水潺潺，姊妺承恩并玉颜。花底自成金叶格，宫中齐唱念家山。
南园二首·其一
作者：王士禛
朝代：清
体裁：古风

晓起思园林，昨夜西堂雨。负杖眺前山，初阳散平楚。渌池萍始合，芳树禽交语。庭户寂无人，慨然念终古。
南园二首·其二
作者：王士禛
朝代：清
体裁：古风

夜雨杂花落，衡门绿苔生。谁能捉坐席，共作林下行。圆荷舒午景，茂林含夕清。归禽赴斜照，税驾此山楹。
南园池上
作者：王士禛
朝代：清
体裁：五言律诗

清言不觉暑，纤月生西林。苔径少尘色，夜猿清道心。渔樵晚多侣，风壑静同音。会学涓高术，阴潭鸣玉琴。
南将军庙行
作者：王士禛
朝代：清
体裁：古风

范阳战鼓如轰雷，东都巳破潼关开。山东大半为贼守，常山平原安在哉。睢阳独遏江淮势，义激诸军动天地。时危战苦阵云深，裂眦不见官军至。谁与健者南将军，包胥一哭通风云。抽矢誓雠已慷慨，拔剑堕指何嶙峋。贺兰未灭将军死，呜呼南八真男子。中丞侍郎同日亡，碧血斓斑照青史。淮山峨峨淮水深，庙门遥对青枫林。行人下马拜秋色，一曲淋铃万古心。
南星雨发
作者：王士禛
朝代：清
体裁：五言律诗

骤雨南星道，秋阴草木风。涧寒伤马骨，云乱失蚕丛。僣忆公孙帝，危知大禹功。中原何处所，梦落散关东。
南浦·寄兴
作者：王士禛
朝代：清
体裁：词

河东游侠，臂雕弓、大羽箭横腰。杜曲灞陵日暮，小猎竞相邀。飙劲拓弦千石，看青天、万里洒风毛。听严城画角，射生归晚，雪暗绣盘雕。老去酒徒零落，但归来、南浦混渔樵。苔卧绿沉枪涩，秋水冷并刀。猿臂空名射虎，功名事、都让小儿曹。老子须一卷，鸯摩禅榻雨萧萧。
南浦·寄兴
作者：王士禛
朝代：清

河东游侠，臂雕弓、大羽箭横腰。杜曲霸陵日暮，小猎竞相邀。飙劲拓弦千石，看青天、万里洒风毛。听严城画角，射生归晚，雪暗绣盘雕。老去酒徒零落，但归来、南浦混渔樵。苔卧绿沉枪涩，秋水冷并刀。猿臂空名射虎，功名事、都让小儿曹。老子须一卷，鸯摩禅榻雨萧萧。
南海神祠
作者：王士禛
朝代：清
体裁：古风

茫茫百粤间，众水归扶胥。下汇波罗江，日夜相灌输。嵯峨两虎门，卫此阳侯居。神官压沧溟，潮汐在阶除。我驾万斛舟，乘风但斯须。飞廉送旌麾，龙伯为前驱。百灵何蜿蜒，穹龟与长鱼。将命肃牲醴，来格神所愉。振衣浴日亭，遥见三足乌。咫尺蹑樊桐，览彼天帝都。
南郑至沔县道中
作者：王士禛
朝代：清
体裁：五言律诗

黑水梁州道，停车问土风。沔流天汉外，嶓冢夕阳东。处处棕榈绿，村村䆉稏红。更须参玉版，修竹贱如蓬。
南阳
作者：王士禛
朝代：清
体裁：七言律诗

汉家陵阙晚烟重，路入南阳识旧封。何日赤符曾应谶，至今白水尚朝宗。炎精十世飞雄雉，鼎足三分起卧龙。惆怅铜驼经几度，西风博望一声钟。
博望城
作者：王士禛
朝代：清
体裁：七言绝句

持节西穷万里源，至今黄鹄怨乌孙。空闻宝马归天厩，不见征人入玉门。
卜算子 其一 留友人
作者：王士禛
朝代：清

天气近清明，汝定成行否。雨雨风风不暂停，作意催花柳。柳色染征衣，花气熏残酒。纵使无情也断肠，争似同携手。
卜算子 其一 留友人
作者：王士禛
朝代：清
体裁：词

天气近清明，汝定成行否。雨雨风风不暂停，作意催花柳。柳色染征衣，花气薰残酒。纵使无情也断肠，争似同携手。
卜算子 其二 纪梦
作者：王士禛
朝代：清

风水望西陵，烟树迷南浦。千里相思又暮春，梦里江南绿。记下水晶帘，帘外红蕉吐。残篆初萦斗帐垂，好是侬归处。
卜算子·留友人
作者：王士禛
朝代：清

天气近清明，汝定成行否。雨雨风风不暂停，作意催花柳。柳色染征衣，花气熏残酒。纵使无情也断肠，争似同携手。风水望西陵，烟树迷南浦。千里相思又暮春，梦里江南绿。记下水晶帘，帘外红蕉吐。残篆初萦斗帐垂，好是侬归处。
卞园联
作者：王士禛
朝代：清
体裁：联

梅花岭畔三山月；宵市楼头一草堂。
卞忠贞公墓下作
作者：王士禛
朝代：清
体裁：古风

松柏何萧萧，云是卞公墓。背踞冶城颠，前临大桁路。缅昔冰嘉时，流人竞南渡。举国扇清言，作达相矜慕。惟公执鄙吝，岩岩畏峰距。一朝荒伧来，旌飞历阳树。取节惭王公，种薤笑诸庾。堂堂卞将军，授命青溪渡。父子忠孝俱，大节光国步。快意温平南，屦及雷池戌。一战剪长鲸，钟簴仍如故。握爪识忠贞，死绥表风素。英爽载云旗，陟降神灵雨。咫尺袁司徒，异代同金铸。
卢师山
作者：王士禛
朝代：清
体裁：七言绝句

卢师昔日经行地，惆怅苍崖古木风。最忆深秋飞瀑下，四山寒叶乱流中。
卧佛寺
作者：王士禛
朝代：清

清晨越南涧，毕景来东林。石径入幽阒，稍闻钟声音。禅房鸭脚古，别院桫椤阴。春夕月复佳，微云灭遥岑。山气自蓊郁，天宇亦森沈。道人澹相对，松风洒衣襟。夙怀清净退，回识妙明心。寂寥无可说，请君张玉琴。
卧佛寺
作者：王士禛
朝代：清
体裁：古风

清晨越南涧，毕景来东林。石径入幽阒，稍闻钟磬音。禅房鸭脚古，别院桫椤阴。春夕月复佳，微云灭遥岑。山气自蓊郁，天宇亦森沉。道人澹相对，松风洒衣襟。夙怀清净退，因识妙明心。寂寥无可说，请君张玉琴。
卧龙冈
作者：王士禛
朝代：清
体裁：五言绝句

五丈原头望，秋风落大星。空留高卧处，古柏日冥冥。
即事二绝句·其一
作者：王士禛
朝代：清
体裁：七言绝句

吴头楚尾浪花粗，终日彭郎对小姑。杨叶洲边望烟火，江南江北雨模糊。
即事二绝句·其二
作者：王士禛
朝代：清
体裁：七言绝句

往来不见马当船，三日芦中少爨烟。东望皖公才百里，金陵难似上青天。
即事作二首·其一
作者：王士禛
朝代：清
体裁：五言律诗

草堂残雪后，不出系南村。暮鸟常穿屋，寒家少候门。读书慕终古，养疾乐丘园。顾巳惭通隐，浮沉莫更论。
即事作二首·其二
作者：王士禛
朝代：清
体裁：五言律诗

二十偶通籍，三年归旧林。聊知返初服，岂敢谢朝簪。遁迹思壶口，忘机忆汉阴。终当与啸父，天路试相寻。
即目
作者：王士禛
朝代：清
体裁：五言绝句

苍苍远烟起，槭槭疏林响。落日隐西山，人耕古原上。
即目
作者：王士禛
朝代：清
体裁：五言绝句

萧条秋雨夕，苍茫楚江晦。时见一舟行，濛濛水云外。
又戏呈钝翁二绝句·其一
作者：王士禛
朝代：清
体裁：七言绝句

药垆经卷日相亲，隐几萧然远市尘。闻道姬人怨服散，也须料理苦吟身。
又戏呈钝翁二绝句·其二
作者：王士禛
朝代：清
体裁：七言绝句

红蕤枕畔辟寒犀，梦觉时闻乌夜啼。若使清斋三百日，个侬何异太常妻。
又赋得甪里村
作者：王士禛
朝代：清
体裁：古风

笠泽濛濛水烟夕，细雨丹枫浪头白。先生去后几千年，甪里之名今尚传。玉堂昼卧梦烟水，却挂扁舟寻甪里。我亦江湖旧散人，莼鲈思逐秋风起。
友人送白莲花为咏
作者：王士禛
朝代：清
体裁：七言律诗

无复澄江载酒船，折枝犹带五湖烟。香来月白风清里，花放丛祠水驿前。鸭唼池萍微雨后，犀垂帘押夕阳天。鲁连陂上新秋色，触忤闲愁又一年。
双剑行孙退谷侍郎席上作
作者：王士禛
朝代：清
体裁：古风

延陵季子不忘故，千金之宝带丘墓。我闻此语馀千年，何来虎气腾重泉。天精下观罔两㐲，雷公击橐蛟龙缠。古绿光射人，瓜皮出土争新鲜。错落黄金书，列星明灭苍浪天。五步杀一人，易如削豚肩。又有古鱼肠，形制殊蜿蜒。贯甲洞胸不濡缕，立戟交轵如浮烟。幽州十月风折绵，雪片堕地飞乌鸢。是时看剑夜置酒，快若渴骥奔长川。勾吴旧事足感激，悲来清泪忽潺湲。延陵已蹈子臧节，谁令窟室生戈鋋。太湖鱼炙事亦逆，苏台鹿走今谁怜。鱄诸要离匹夫耳，属镂之赐吾悲焉。孙公八十目如电，博古直擅欧刘前。为公作歌惊四筵，乌尾毕逋河汉悬。灯明酒尽雪亦止，回看剑气相腾旋。
双流县
作者：王士禛
朝代：清
体裁：五言律诗

路近双流县，萦纡一径斜。鸡鸣深竹里，暝色几人家。日暮寒云合，城荒野蔓遮。愁将蓬鬓色，绝域老霜华。
双调望江南 本意二首 其一
作者：王士禛
朝代：清
体裁：词

江南忆，风景奈何春。鹅子蘸丝黄淡淡，鸭头染水绿潾潾。帘外杏花村。江南忆，秋气倍关人。楚塞鸿归山近远，吴江枫落雨缤纷。谁道不销魂。
双调望江南 本意二首 其二
作者：王士禛
朝代：清
体裁：词

江南事，才说便沾巾。儿女能为三阁曲，莺花犹作六朝春。小庾赋难陈。江南客，莫惜酒沾唇。画里圣檀分晕色，风前人柳斗腰身。心力事朝云。
双调望江南·本意二首
作者：王士禛
朝代：清

江南忆，风景奈何春。鹅子蘸丝黄淡淡，鸭头染水绿潾潾。帘外杏花村。江南忆，秋气倍关人。楚塞鸿归山近远，吴江枫落雨缤纷。谁道不销魂。江南事，才说便沾巾。儿女能为三阁曲，莺花犹作六朝春。小庾赋难陈。江南客，莫惜酒沾唇。画里圣檀分晕色，风前人柳斗腰身。心力事朝云。
叙州流杯池泸州使君岩皆山谷先生旧游都不及访怅然赋此
作者：王士禛
朝代：清
体裁：古风

忆昨登凌云，江边蹋乱石。兴剧罢鞍马，逍遥散轻策。径危草露多，处处见虎迹。东林雨新霁，初日射青壁。浩荡三江流，安稳平如席。西笑揖峨眉，遥连雪山白。酒酣挂帆去，矫若生羽翮。心知流杯池，遗迹在巴僰。俗物败人意，交臂轻一掷。今日使君岩，南望还咫尺。通词托微波，蹇修空脉脉。平生一瓣香，敢为涪翁惜。如何万里游，虚此几两屐。回首望南云，蛮江日将夕。
叙州锁江亭晚眺
作者：王士禛
朝代：清
体裁：五言律诗

望望朱提路，夕阳千万山。落霞明极浦，飞鸟近南蛮。城角旌竿直，江亭铁锁闲。郁姑台咫尺，烟霭画图间。
古薛城吊孟尝君
作者：王士禛
朝代：清
体裁：五言律诗

田文千载后，怊怅雍门弹。薛水西流驶，空城日暮寒。台池久芜没，丘垄亦凋残。在莒犹遗恨，如君岂足叹。
古诗荅金谷似
作者：王士禛
朝代：清
体裁：古风

西山纷钩绵，具区远泓峥。岩洞既殊丽，草木滋鲜荣。灵威古丈人，素书发其英。千载多秀民，游札高令名。昔闻夫子贤，乃自长洲生。五经何纷纶，七略亦纵横。提携吴纯钩，落笔干天精。相思二十年，无由达中诚。都门竞锥刀，车马如践更。不解作高髻，谁与为目成。昨者枉佳赠，其言明且清。赋诗备三类，馀音散鲸铿。顾惭实不腆，欲报无瑶琼。自非扬肸流，讵曰知鬷明。矧子少而飏，执手安敢轻。悉索固所硕，毋为笑荒伧。
古迹三首为岳给事赋 其一 高常侍祠
作者：王士禛
朝代：清
体裁：古风

忠公拓落人，好谈王霸略。一辞孟诸野，微官此栖托。把臂李杜游，慷慨吹台作。怀古荐溪毛，风期缅犹昨。
古迹三首为岳给事赋 其三 青陵台
作者：王士禛
朝代：清
体裁：古风

东郭一旷望，尚见青陵台。台边两梓树，古冢何崔巍。下有鸳鸯宿，上有乌鹊哀。遐哉一女子，大义终不亏。
古迹三首为岳给事赋 其二 黄池
作者：王士禛
朝代：清
体裁：古风

馀皇既已徙，姑苏亦已焚。黄池尚争长，荼火矜三军。肥胡不可见，四野空寒云。大河隔涛江，至今悲伍员。
台城怀古二首·其一
作者：王士禛
朝代：清
体裁：七言律诗

覆舟山畔古台城，故垒参差触目惊。蔓草萦烟野萧瑟，寒禽将子水纵横。紫云黄鹄符终验，白马青丝谶又成。千载华林宫馆路，清明时节野棠生。
台城怀古二首·其二
作者：王士禛
朝代：清
体裁：七言律诗

传檄风生南雍州，萧郎三十冠诸侯。兰陵家国偏多故，荆楚干戈且未休。遗老空闻龙渎语，荒原都作雉媒秋。可怜代景行师日，水到青塘咽不流。
史局漫兴
作者：王士禛
朝代：清
体裁：七言律诗

南山种豆忆长林，东观淹留谐隐心。巫峡猿啼兵未解，武溪鸢跕岁将阴。牢愁不畔中山酒，慷慨还为上堵吟。橐笔年年竟何补，虚将衰鬓点朝簪。
叶公祠
作者：王士禛
朝代：清
体裁：七言绝句

萧条醴水暮烟封，古殿青苔上废钟。地下子高应一笑，世间谁解好真龙。
叶欣画
作者：王士禛
朝代：清
体裁：七言绝句

偶来独立碧溪头，石涧茅亭白日幽。风雨欲来山欲暝，万松阴里飒寒流。
叶欣离宫秋晓
作者：王士禛
朝代：清
体裁：七言绝句

翠华寂寂罢宸游，苑树声凄碧水流。一片败荷千点叶，灵波宫外不胜秋。
叶讱庵自吴中寄予长歌兼示金山见忆之作奉荅
作者：王士禛
朝代：清
体裁：古风

昔者我登浮玉山，大江骇浪流潺湲。岷峨万里在眼底，荆门郢树浮杯间。彭城兰陵一朝尽，令我慨叹愁心颜。此时侧望天北极，渔阳莽荡连雄关。玉堂美人侍帝侧，两年不见飞鸿翼。海内凭谁论素心，梦里思君见颜色。苍梧惨淡云气深，九疑绵邈潇湘阴。重瞳南巡忽寂莫，园花陵草俱沾襟。闻道高陵变深谷，即看碧海飞黄尘。云霄侍从几人在，飞蓬落叶愁春心。夫子盛年何婉娈，日夕含香玉皇殿。众中献赋欲凌云，御前骑马如飞电。即今蕉萃百不如，落拓江湖复相见。吁嗟哉人生遇合亦偶然，雄飞雌伏皆可怜。不见东方曼倩号大隐，金门据地歌向天。又不见开元天子盛文藻，陇西王孙称谪仙。调羹未罢夜郎谪，至今青山采石垂千年。君家况近昆山麓，二陆台边结茅屋。放鹤朝从西鹿归，采莼夜向南湖宿。感遇终怀国士恩，忧时莫效长沙哭。三山图画一江分，何日题诗共夕曛。妙高台上江如练，南望姑苏是白云。
合江县
作者：王士禛
朝代：清
体裁：五言律诗

鳛部蛮荒水，东南裂地来。江临巴子阔，山倚少岷开。故国音书绝，天涯老鬓催。渝歌声太苦，中夜起徘徊。
合江早发
作者：王士禛
朝代：清
体裁：五言律诗

放溜残更里，熹微霁色闲。鸦飞符县北，日出少岷山。众水当渝会，扁舟下濑还。客心争岁暮，犹自滞乌蛮。
吉水绝句
作者：王士禛
朝代：清
体裁：七言绝句

螺川川北字江西，沙暖舟暄咫尺迷。才过元宵如上巳，春山处处郭公啼。
吉水道中望杨诚斋故居
作者：王士禛
朝代：清
体裁：七言律诗

江行尽日爱清晖，峡远江平碧四围。几处峰青临水照，一群鱼翠拂船飞。云阴澹澹将成雨，岚气濛濛欲湿衣。髣髴南溪杨监宅，苍苔白石绕岩扉。
同丁雁水佥事登八境台二首·其一
作者：王士禛
朝代：清
体裁：五言律诗

天末欣相见，登临复此台。飞楼切云上，危堞枕江开。章贡双流合，云峰四面来。凌风思玉局，故国近蓬莱。
同丁雁水佥事登八境台二首·其二
作者：王士禛
朝代：清
体裁：五言律诗

尚忆围城日，熊罴此枕戈。劫灰孤阁在，战地国殇多。东越鏦王郢，南荒服尉佗。祗今烽火息，吾辈许高歌。
同愚山侍讲弘衍庵看海棠柬梅耦长四首·其一
作者：王士禛
朝代：清
体裁：七言绝句

韦杜城南十万家，东风处处酒旗斜。不知冷节匆匆过，犹见僧楼一树花。
同愚山侍讲弘衍庵看海棠柬梅耦长四首·其三
作者：王士禛
朝代：清
体裁：七言绝句

没骨天然别有情，风流何处锦官城。会禽图里依稀见，安得徐熙为写生。
同愚山侍讲弘衍庵看海棠柬梅耦长四首·其二
作者：王士禛
朝代：清
体裁：七言绝句

木鱼声静佛香迟，日午风帘自在垂。好是维摩方丈室，恰逢天女散花时。
同愚山侍讲弘衍庵看海棠柬梅耦长四首·其四
作者：王士禛
朝代：清
体裁：七言绝句

平阳池馆亚枝红，移入香林便不同。莫为丛残自怜惜，梅家诗体擅江东。
同施愚山陈蔼公集山史昊天寺寓观唐子华水仙图
作者：王士禛
朝代：清
体裁：古风

先生旧隐三峰椒，太乙玉女时招邀。秦都汉畤一蚁垤，目玩易象穷昏朝。蒲车应诏谢宾客，城西古寺风萧萧。残碑老树气象古，凉衫重戴风神超。八驺喧阗不到此，两三素侣还相要。残冬气暖似吴越，佛香入院钟鱼飘。徐出一轴自拂拭，古光黯澹生鲛绡。青峰出没高历历，海天万里回春潮。仙人绰约驾云气，飞龙决起横烟霄。六铢衣轻逐风举，荧荧颜色如陵苕。四座咨嗟叹奇绝，倏乘六气游空寥。子春一去伯牙逝，海波汩没秦人桥。君归西岳望东海，齐烟九点非迢遥。
同李湘北陈子端二学士叶子吉侍读登慈仁寺阁再用清虚堂韵
作者：王士禛
朝代：清
体裁：古风

化人阅世恒河沙，老松攫地龙衙衙。盘空阁道下无地，妙香似有陀罗花。吾衰作客不称意，每逢望远疑还家。三关寥落数行雁，双阙霏微千点鸦。翰林三君负公望，高文大册流滂葩。惜我旅病色枯稿，头纲屡许分宫茶。兵车辚辚指荆楚，门外萧萧多马挝。从来决胜在廊庙，讵有群盗烦梳爬。书生手无五尺箠，中宵倚柱徒咨嗟。罪言欲吐更指口，遥山雨脚低残霞。
同杨尔茂富磐伯两宗伯李湘北阁学张素存宫庶信初侍御游摩诃庵二首·其一
作者：王士禛
朝代：清
体裁：古风

西院枕回溪，青山满高阁。祗园天气佳，苔砌馀红药。鸟如迦陵响，梵是鱼山作。微雨忽来过，纷纷几花落。
同杨尔茂富磐伯两宗伯李湘北阁学张素存宫庶信初侍御游摩诃庵二首·其二
作者：王士禛
朝代：清
体裁：古风

东院更幽绝，苍苔引深处。修篁蔽帘栊，风声在高树。恍惚思旧游，缱绻未能去。谁赋洞庭诗，清如杼山句。
同杨西印副使蔡馠若秀才夜登观音山眺曲阿后湖
作者：王士禛
朝代：清
体裁：古风

我昨南渡登金焦，鲸鱼跋浪生风涛。更上君山俯震泽，长江万里穷秋毫。五日探奇兴不尽，曲阿城畔来登高。观音山高高百丈，星辰罗列扪层霄。悬崖绝磴挂猿臂，崇峦叠嶂森松毛。山巅作亭瞰飞鸟，湖光山色相周遭。练湖一万六千顷，势与江海争迢遥。渊注渟著古所叹，沧桑磨灭非前朝。风景不异谢郎死，我来凭眺凌寒宵。长啸空山荅山鬼，惊飞雕鹘求其曹。沧波混茫接元气，有如盂水浮堂坳。冰夷击鼓百灵集，金支翠羽光飘摇。是时月黑风怒号，万弩突射钱塘潮。蛟龙屃赑时隐现，灵胥惨澹天吴骄。高丽长山互钩带，六州一气回斗杓。杨公蕲黄昔开府，坐清江汉真人豪。蔡生白晢美无度，颇能饮酒歌离骚。东吴菰芦有君辈，力鞭巨石驱神鳌。练塘一勺好栖托，结邻未卜心空劳。酒阑歌罢意惆怅，烟江明日横轻舠。
吕城雪霁二首·其一
作者：王士禛
朝代：清
体裁：五言律诗

鸡鸣吕城镇，日出市桥东。雪屋回汀口，烟樯野竹中。鸟飞皆贴水，舟泛若乘空。古迹成荒垒，行行慨阿蒙。
吕城雪霁二首·其二
作者：王士禛
朝代：清
体裁：五言律诗

午夜云阳道，扁舟狎老渔。神亭雪几许，直渎路何如。烟水怀前侣，江湖未定居。断桥丛树里，何处卜吾庐。
吕忠节公挽诗二首·其一
作者：王士禛
朝代：清
体裁：五言律诗

一自渑池渡，风尘天地昏。铜驼悲故国，龙种失王孙。司马空居洛，巫阳讵返魂。长令怀古者，流涕上东门。
吕忠节公挽诗二首·其二
作者：王士禛
朝代：清
体裁：五言律诗

紫陌临伊岸，青山抱洛中。殽函失天险，父老哭遗忠。秉国人谁在，骑箕恨未穷。桥陵西望近，应逐鼎湖弓。
听张晴峰员外弹琴
作者：王士禛
朝代：清
体裁：古风

爱君园林好，花药幽蒙茸。渌池澹将夕，蘋末来清风。美人惜流景，目送孤飞鸿。何以写我心，清响寄丝桐。班姬泪秋殿，箕子伤离宫。潇湘渺云水，星月寒鱼龙。谁知园客丝，窅默含无穷。屈茨间箜篌，繁音令人聋。希声爱遥夜，思尽神相通。卷帘灭明烛，月上闻秋虫。
吴公台
作者：王士禛
朝代：清
体裁：五言绝句

大业那堪问，长城怨有馀。回头成一笑，三十六封书。
吴历修竹吾庐图为汪季角题
作者：王士禛
朝代：清
体裁：古风

读书茅檐下，乐于奉朝请。礀边清浅流，屋后檀栾影。借问辋川人，何如斤竹岭。
吴城登望湖亭寄周南康星公
作者：王士禛
朝代：清
体裁：七言律诗

东南临眺美何如，信有孤亭切太虚。极浦长风生左蠡，画帘清昼对匡庐。九江潮汐迎人远，五老须眉见面初。明日玉渊潭上酒，共看飞瀑驻篮舆。
吴季子祠下作
作者：王士禛
朝代：清
体裁：古风

我行延陵城，怀古心菀结。让德邈已远，流风缅曩哲。州来季当立，高怀宁讵屑。躬耕表遐志，亮哉子臧节。慕义永无穷，穹碑字难灭。所悲于潜役，国乱相更迭。伍胥进勇士，专诸践王血。逊位固高义，复命忍臣列。《春秋》不名贤，书札理当晰。呜呼三代后，斯风久沦绝。廉节起顽懦，尚论义常窃。缟纻思古人，空祠飒寒雪。
吴季子祠下作
作者：王士禛
朝代：清

我行延陵城，怀古心菀结。让德邈已远，流风缅曩哲。州来季当立，高怀宁讵屑。躬耕表遐志，亮哉子臧节。慕义永无穷，穹碑字难灭。所悲于潜役，国乱相更迭。伍胥进勇士，专诸践王血。逊位固高义，复命忍臣列。《春秋》不名贤，书札理当晰。呜呼三代后，斯风久沦绝！廉节起顽懦，尚论义常窃。缟纻思古人，空祠飒寒雪。
吴江顾樵水写予平山旧诗摘星楼阁浮云里一傍危栏望楚江之句为图相寄雨中偶成一诗奉荅兼寄茂伦定九
作者：王士禛
朝代：清
体裁：古风

哦诗三十年，往往在人口。旗亭与乐府，流传亦时有。江淮好事多，图画烦好手。讵敢拟右丞，家风映先后。廿载走京尘，颇已忘敝帚。君复为此图，母乃太骈拇。平山高矗矗，楚江清浏浏。雁齿红栏桥，鹅黄水杨柳。风景故依然，问是淮南否。俛仰慨今昔，少壮成皓首。他时鲈乡亭，相过索杯酒。息壤犹在彼，寄语雪滩叟。
吾州
作者：王士禛
朝代：清
体裁：五言律诗

休夏吾州好，明湖爽客襟。亭横帝子渚，溪绕使君林。酒爱碧筒饮，诗成白苧吟。凭栏指千里，云外数峰深。
周文矩庄子说剑图
作者：王士禛
朝代：清
体裁：古风

古今人物画手谁第一，晋有卫协吴曹兴。南唐周生更奇隽，行笔瘦掣姿崚嶒。此图在世踰千载，墨光黯淡生光晶。君王隐逸各有态，蚕丝烟篆交回萦。目瞋鬓突五剑客，短后之衣曼胡缨。二人旁立目左顾，剑如星日光纵横。昂首右顾者三士，二人按镡神欲生。一人拔剑作虎步，怒如截兕吞长鲸。使笔如剑剑气出，此公无乃能铁兵。庄生说剑固豪快，十步千里无留行。千年奇论佐奇笔，挥毫泼墨皆飞鸣。云间墨妙更遒绝，钟王腕底纷斗争。自云昔见吴兴书《说剑》，恨不作图双妙并。今逢此卷信神物，又恨作书非赵卿。徘徊三叹出金石，焕然妙迹如神明。我闻周生妙得后主作字法，秋胡谢女风格清。秦淮花月汴京土，感此伤人今古情。
周文矩庄子说剑图后有董宗伯书《说剑篇》
作者：王士禛
朝代：清

古今人物画手谁第一？晋有卫协吴曹兴。南唐周生更奇隽，行笔瘦制姿崚嶒。此图在世逾千载，墨光黯淡生光晶。君王隐逸各有态，蚕丝烟篆交回萦。目瞋鬓突五剑客，短后之衣曼胡缨。二人旁立目左顾，剑如星日光纵横。昂首右顾者三士，二人按镡神欲生，一人拔剑作虎步，怒如截兕吞长鲸。使笔如剑剑气出，此公无乃能铁兵。庄生说剑固豪快，十步千里无留行。千年奇论佐奇笔，挥毫泼墨皆飞鸣。云间墨妙更遒绝，钟王腕底纷斗争。自云昔见吴兴书《说剑》，恨不作图双妙并。今逢此卷信神物，又恨作书非赵卿。徘徊三叹出金石，焕然妙迹如神明。我闻周生妙得后主作字法，秋胡谢女风格清。秦淮花月汴京土，感此伤人今古情。
周量近耽弈以诗调之并示湘北
作者：王士禛
朝代：清
体裁：七言绝句

画省垂鞭薄暮回，文楸方罫镇常开。知公欲厌承明直，径赌宣城太守来。
和吴孟举种菜
作者：王士禛
朝代：清
体裁：古风

丈夫志四海，只手提天纲。不然折尺箠，为国笞戎羌。胡为坐袖手，学圃耽沧浪。泽国春雨馀，溪流碧泱泱。戴笠日荷锄，土膏发勾芒。晓露剂白苋，夕照分红姜。葵韭䪥蓼苏，纷葩各成行。��斑竹笋，势欲凌苍筤。斸登寒具筵，糁用盐豉香。野人食不凿，晨炊拿黄粱。讵谙七菹妙，聊喜四体强。便腹何贵人，日羞大官羊。不解出一奇，嗟嗟耗太仓。鲑菜二十七，风味输庾郎。倘许充园官，待我相携将。
和吴渊颖题袁子仁巴船出峡图
作者：王士禛
朝代：清
体裁：古风

桃花夜汎三川水，蜀中估船日千里。锦官城外指东吴，万里行当自兹始。金牛玉垒向天开，朝云突兀瞿唐堆。飞流一瞬下万仞，长年屏息颜如灰。峡中无人但烟雾，杜宇声悲客行处。巴巫迎神歌竹枝，忽见云安郭边树。上峡悬橦下安流，东风吹送江陵舟。却从一幅鹅溪上，髣髴三刀梦益州。
和吴渊颖题钱舜举张丽华侍女汲井图
作者：王士禛
朝代：清
体裁：古风

景阳楼上钟声止，结绮阁中美人起。百花湿露啼宫鸦，鹿卢晓汲银河水。黄奴慵起倚隐囊，琼枝璧月交辉光。贵人夹坐诗先就，狎客擘笺欢未央。玉树歌阑方竞媚，桃叶山前陈铁骑。青龙飞出建阳门，群鸟空呼奈何帝。可怜拂槛晓妆时，入井仓皇那得知。千载画图犹省识，石栏红泪黦胭脂。
和徐健庵宫赞喜吴汉槎入关之作
作者：王士禛
朝代：清

丁零绝塞鬓毛斑，雪窖招魂再入关。万古穷荒生马角，几人乐府唱刀环？天边魑魅愁迁客，江上莼鲈话故山。太息梅村今宿草，不留老眼待君还。
和徐健庵宫赞喜吴汉槎入关之作
作者：王士禛
朝代：清
体裁：七言律诗

丁零绝塞鬓毛斑，雪窖招魂再入关。万古穷荒生马角，几人乐府唱刀镮。天边魑魅愁迁客，江上莼鲈话故山。太息梅村今宿草，不留老眼待君还。
和施愚山喜梅耦长至
作者：王士禛
朝代：清
体裁：五言律诗

新诗冰玉质，故人兰蕙芬。相逢姑射客，宛对敬亭云。雪色融春霁，清谈入夜分。翻怜金错赠，十载托殷勤。
和曹陆海舍人寿良怀古二首 其一 凤山寺檀道济战场
作者：王士禛
朝代：清
体裁：七言绝句

长城自坏复谁尤，战地经过忆唱筹。野鸟啼春寺门寂，可怜犹似白符鸠。
和曹陆海舍人寿良怀古二首 其二 王彦章故宅
作者：王士禛
朝代：清
体裁：七言绝句

铁鎗名抵周阳五，夹寨杨刘各一奇。可惜英雄为梁死，不知世有斗鸡儿。
和李退庵侍郎读水经注怀洞庭之作
作者：王士禛
朝代：清
体裁：七言律诗

楚望经时入窅冥，岳阳楼上数峰青。曾临南极浮湘水，坐对西风忆洞庭。斑竹想从春后长，落梅犹向笛中听。新诗吟罢愁多少，肠断当年帝子灵。
和汪樊桐工部孝陵于役诗二首·其一
作者：王士禛
朝代：清
体裁：五言律诗

十载遗弓剑，银池即鼎湖。地形围御宿，云气满苍梧。原庙青山合，松楸白日孤。当年侍臣在，沾洒向春芜。
和汪樊桐工部孝陵于役诗二首·其二
作者：王士禛
朝代：清
体裁：五言律诗

地是周原旧，人知汉道昌。千秋传毕郢，万户卫咸阳。流水环宫寝，春花上缭墙。下陵一回首，王气郁苍苍。
和沈石田钩弋夫人歌
作者：王士禛
朝代：清
体裁：古风

汉宫窈窕千蛾眉，春华未谢秋风吹。落叶哀蝉明怨惜，复道佳人葬桐柏。一朝望气来河间，玉钩乍启回天颜。朝侍宸游陪豹尾，暮归别馆幸甘泉。容华未老君恩歇，西弄回头成决绝。云阳南去女陵旁，怨粉零香水呜咽。汉家竞说贰师功，卫霍勋名甲第同。青史祗今怜赵父，茂陵烟草亦连空。
和牧翁题沈朗倩石崖秋柳小景
作者：王士禛
朝代：清
体裁：七言绝句

宫柳烟含六代愁，丝丝畏见冶城秋。无情画里逢摇落，一夜西风满石头。
和田纶霞郎中移居
作者：王士禛
朝代：清

田郎诗格如雪车，昨来新句传移家。梦向漪亭坐秋水，苍筤万个眠？麚。冬官事少蹋壁卧，日未卓午先放衙。残书满前自穿穴，纷如雁字风中斜。未要沈范相赏识，风亭月观吟梅花。庐如瓜牛足摇膝，毕逋爱伴城头鸦。鸷鸟累百讵比数，蹀？聊度终参挝。牵萝补屋绝代子，慎莫无匹悲㚿娲。
和田纶霞郎中移居
作者：王士禛
朝代：清
体裁：古风

田郎诗格如雪车，昨来新句传移家。梦向漪亭坐秋水，苍筤万个眼�麚。冬官事少蹋壁卧，日未卓午先放衙。残书满前自穿穴，纷如雁字风中斜。未要沈范相赏识，风亭月观吟梅花。庐如瓜牛足摇膝，毕逋爱伴城头鸦。鸷鸟累百讵比数，蝶�聊试终参挝。牵萝补屋绝代子，慎莫无匹悲㚿娲。
和窟室画松歌
作者：王士禛
朝代：清
体裁：古风

黄门园中有窟室，背枕亚禄临沧溟。石壁磊砢一千丈，入眼髣髴生精灵。横壁老松谁所作，海风怒攫山欲倾。盛阴五月凛霜雪，怒姿万变盘雷霆。疑是溟渤含日气，不然天上来星精。我来盛夏变冬序，白昼惨淡生晦冥。颠毛乱指舌上挢，寒肌起粟心骨惊。上下苍茫有神鬼，左右腾跳飞鼯鼪。江南吴生昔为此，一一下笔皆龙形。昔者吴道子，画壁天宫寺。将军剑舞何蔚跂，兴酣笔落气磅礴，万夫动色嗟神异。吴生画松已百载，铁干霜皮终不改。南荣曝背亦吾俦，偃蹇龙鳞好相待。
和陈子文入蜀诗二首 其一 凤县金丝柳
作者：王士禛
朝代：清
体裁：七言绝句

凤州三绝无纤手，又少旗亭酒共倾。唯有金丝几株柳，临江映驿拂人行。
和陈子文入蜀诗二首 其二 蜀姜
作者：王士禛
朝代：清
体裁：七言绝句

乍食西川诸葛莼，重誇杨朴紫芽辛。柳家新样君从擅，多少姜芽敛手人。
咏史小乐府二十四首·其一
作者：王士禛
朝代：清
体裁：古风

望望北邙坂，黄蒿长似人。夜来萤火暗，失路小平津。
咏史小乐府二十四首·其七
作者：王士禛
朝代：清
体裁：古风

一作崩城操，三军且莫哀。丹杨使君妇，衰绖报雠来。
咏史小乐府二十四首·其三
作者：王士禛
朝代：清
体裁：古风

长揖横刀出，将军一代雄。头颅行万里，失计杀田丰。
咏史小乐府二十四首·其九
作者：王士禛
朝代：清
体裁：古风

子义来江左，青州名士稀。丈夫死知己，枉用寄当归。
咏史小乐府二十四首·其二
作者：王士禛
朝代：清
体裁：古风

欲得卿曹拜，何妨破产求。蒲桃原不恶，一斛博凉州。
咏史小乐府二十四首·其二十
作者：王士禛
朝代：清
体裁：古风

费公能办贼，严驾且围棋。赌墅东山者，风流自汝师。
咏史小乐府二十四首·其二十一
作者：王士禛
朝代：清
体裁：古风

生乞步兵厨，死埋陶家侧。一时两酒人，亦足张南北。
咏史小乐府二十四首·其二十三
作者：王士禛
朝代：清
体裁：古风

今年赐剑履，明年假黄钺。可怜青头鸡，踌躇不得发。
咏史小乐府二十四首·其二十二
作者：王士禛
朝代：清
体裁：古风

石马来张掖，公然大讨曹。可知北部尉，典午启涂高。
咏史小乐府二十四首·其二十四
作者：王士禛
朝代：清
体裁：古风

吴汉分龙虎，终怜石子冈。何如绵竹战，父子死堂堂。
咏史小乐府二十四首·其五
作者：王士禛
朝代：清
体裁：古风

生女不如男，所论非英雄。不见庞娥亲，杀人都亭中。
咏史小乐府二十四首·其八
作者：王士禛
朝代：清
体裁：古风

可怜卿惭长，陈德何凉薄。不及朗陵公，犹有荀文若。
咏史小乐府二十四首·其六
作者：王士禛
朝代：清
体裁：古风

太息王髦剑，前年杀孔融。曾言赦雍齿，地下愧袁公。
咏史小乐府二十四首·其十
作者：王士禛
朝代：清
体裁：古风

将相江东美，英风压上流。鲁公最忠烈，慷慨借荆州。
咏史小乐府二十四首·其十一
作者：王士禛
朝代：清
体裁：古风

猘儿健如虎，高步跨江东。孝廉殊妩媚，人说紫髯公。
咏史小乐府二十四首·其十七
作者：王士禛
朝代：清
体裁：古风

大义辨国贼，吾钦赵顺平。宁须法孝直，方可制东征。
咏史小乐府二十四首·其十三
作者：王士禛
朝代：清
体裁：古风

赤壁战堂堂，纶巾绣裲裆。元戎在何许，顾曲有周郎。
咏史小乐府二十四首·其十九
作者：王士禛
朝代：清
体裁：古风

邴管持风节，高名合作龙。何人工卖国，老窃博平封。
咏史小乐府二十四首·其十二
作者：王士禛
朝代：清
体裁：古风

腹痛思前事，分香惑后人。二乔得佳婿，不是洛川神。
咏史小乐府二十四首·其十五
作者：王士禛
朝代：清
体裁：古风

龙凤全归汉，三分指掌中。惜哉雒城战，失此半英雄。
咏史小乐府二十四首·其十八
作者：王士禛
朝代：清
体裁：古风

足堪加帝股，故态笑狂奴。何如朱荡寇，直捋大王须。
咏史小乐府二十四首·其十六
作者：王士禛
朝代：清
体裁：古风

鲁国真男子，关西社稷臣。阿瞒浑自可，满宠尔何人。
咏史小乐府二十四首·其十四
作者：王士禛
朝代：清
体裁：古风

濡须高会日，诸将在辕门。醉袒貂裘看，斑斑刀箭痕。
咏史小乐府二十四首·其四
作者：王士禛
朝代：清
体裁：古风

祝衄复祝衄，君听羖䍽歌。瓜庐方一亩，汉腊此中多。
咸阳早发
作者：王士禛
朝代：清
体裁：七言律诗

日照长陵小市东，依然踪迹逐飞蓬。未央宫阙悲歌里，鄠杜莺花泪眼中。巳见铜人辞汉月，空留石马卧秋风。多情最有咸阳草，和雨和烟岁岁同。
哭公㦷吏部二首·其一
作者：王士禛
朝代：清
体裁：七言律诗

零落亲知更有谁，闻君诀去不胜悲。弹琴古调千秋绝，说剑雄风一代奇。旧馆脱骖应出涕，天涯磨镜是何时。故人双鬓苍浪在，剩欲刊君第二碑。
哭公㦷吏部二首·其二
作者：王士禛
朝代：清
体裁：七言律诗

廿年艺苑忝同游，回忆音尘泪不收。结客曾倾四公子，论兵欲动五诸侯。故人半化辽东鹤，世事终输阁道牛。手定君文才几日，可怜马策恸西州。
唐寅纨扇图
作者：王士禛
朝代：清
体裁：古风

倢伃辞辇后，无复承恩宴。绿草萋广庭，流尘掩华殿。幽怀寄捣素，密意题纨扇。凄凉柘馆闭，缱绻昭阳宴。运往恩潜移，常虞委霜霰。太息木门谣，含情望飞燕。
啸园杂题八首 其一 梭山
作者：王士禛
朝代：清
体裁：古风

云是天孙梭，何年化空碧。萧条松桂林，晻霭幽人宅。不妨折齿人，长兹置岩石。
啸园杂题八首 其七 横翠阁
作者：王士禛
朝代：清
体裁：古风

高阁冠清溪，雪浪相回薄。帘捲暮山晴，衣沾空翠落。烟暝竹林间，归飞双白鹤。
啸园杂题八首 其三 长白深处
作者：王士禛
朝代：清
体裁：古风

肃然万壑深，结庐最深处。昔睹封禅仪，今馀采樵路。惟有汉时云，悠悠自来去。
啸园杂题八首 其二 见山亭
作者：王士禛
朝代：清
体裁：古风

入门不见日，风动千箖箊。孤亭在竹中，犹传清士居。世无刘伯耕，岂慕貂襜褕。
啸园杂题八首 其五 勘书阁
作者：王士禛
朝代：清
体裁：古风

北齐勘书图，流传子华作。髣髴邢魏流，剑佩文林阁。从容四库间，何如百城乐。
啸园杂题八首 其八 净友亭
作者：王士禛
朝代：清
体裁：古风

斑竹已解绷，翠菼复如鵻。虚堂受荷气，疏帘漾文漪。风标两公子，照影时来窥。
啸园杂题八首 其六 海燕楼
作者：王士禛
朝代：清
体裁：古风

朱楼玳瑁梁，春社红襟燕。年年思故巢，涏涏会相见。花动仓琅根，美人起常宴。
啸园杂题八首 其四 猗玕洞
作者：王士禛
朝代：清
体裁：古风

古潭深不测，石梁架岩洞。中有蛰龙蟠，鳞甲欲飞动。明玕照清流，幽禽时一哢。
喜羡门阁学卜邻之作
作者：王士禛
朝代：清
体裁：七言律诗

少小论交三十载，中间离合似浮云。谷风莫问穷兼达，旧雨犹存我共君。东阁从容多密劄，南台潦倒恕弹文。望衡乍喜相邻并，可许谈诗坐夜分。
喜闻官军已复保宁
作者：王士禛
朝代：清
体裁：五言律诗

大将临兴势，神兵下武都。地中鸣鼓角，天上拔蝥弧。困兽谁能斗，长鲸竟就诛。锦屏连剑阁，绝壁勒铭无。
嘉阳登舟
作者：王士禛
朝代：清
体裁：七言律诗

青衣江水碧鳞鳞，夹岸山容索笑新。怅望三峨九秋色，飘零万里一归人。亭台处处馀金粉，城郭家家绕绿蘋。信宿嘉州如旧识，荔支楼好对江津。
嘉陵江上忆家
作者：王士禛
朝代：清
体裁：七言绝句

自入秦关岁月迟，栈云陇树苦相思。嘉陵驿路三千里，处处春山叫画眉。
四过东湖题宛在亭
作者：王士禛
朝代：清
体裁：七言绝句

小鸭唼喋萍叶乱，三枝五枝菡萏开。鲁连陂上花千顷，黄帽刺船归去来。
国士桥
作者：王士禛
朝代：清
体裁：五言绝句

国士桥边水，千年恨未穷。如闻柱厉叔，死报莒敖公。
国士桥
作者：王士禛
朝代：清

国士桥边水，千秋恨未穷。如闻柱厉叔，死报莒敖公。
圃田列子祠
作者：王士禛
朝代：清
体裁：七言绝句

泠然郑圃御风游，四十年如不系舟。怊怅馀年还嫁卫，先生老矣又何求。
圆通寺示杲庵禅人
作者：王士禛
朝代：清
体裁：五言律诗

匡庐上初日，石耳访禅林。眉际清寒重，烟中梵呗深。水交松栎响，门掩竹藤阴。欲问南唐迹，山猿雪后吟。
城南游诗八首 其一 曲江
作者：王士禛
朝代：清
体裁：五言律诗

赐沐逢修禊，宜春岁岁游。传呼夹城仗，早御望仙楼。捧剑金人曲，凌波綵鹢舟。新蒲将细柳，萧瑟至今愁。
城南游诗八首 其七 樊川桃花
作者：王士禛
朝代：清
体裁：五言律诗

三月樊川路，红桃散绮霞。终南青送黛，潏水碧穿沙。草色裙腰合，渠流燕尾叉。销魂过杜曲，一树最夭斜。
城南游诗八首 其三 韦曲
作者：王士禛
朝代：清
体裁：五言律诗

皇子陂边路，风光韦曲多。曾邻天尺五，最近第三坡。芳草新年色，桑条旧日歌。伤春更怀古，容易醉颜酡。
城南游诗八首 其二 荐福寺
作者：王士禛
朝代：清
体裁：五言律诗

院从唐代建，人以寂音传。水鸟皆闻法，云山不离禅。花边停浴鼓，竹外起茶烟。即此忘言说，虚空借坐眠。
城南游诗八首 其五 牛头寺
作者：王士禛
朝代：清
体裁：五言律诗

牛头钟梵罢，露坐俯樊川。明月生秦岭，清光满稻田。微风喧吠蛤，野烧起山烟。归卧禅灯寂，心空古佛前。
城南游诗八首 其八 秦悯王墓
作者：王士禛
朝代：清
体裁：五言律诗

陈王斗鸡道，今日望陵园。石马前朝赐，铜人汉代原。幽兰悲帝子，芳草怨王孙。犹有蓝田燕，年年入墓门。
城南游诗八首 其六 少陵原工部祠
作者：王士禛
朝代：清
体裁：五言律诗

少陵原下路，髣髴浣花村。犹似开元日，终南对国门。秦川空望眼，湘水与招魂。忍见桃花落，红英糁绿樽。
城南游诗八首 其四 杜曲
作者：王士禛
朝代：清
体裁：五言律诗

春衣杜陵宿，窈窕一川花。旧是岐公宅，人传故相家。名园三品石，贵主五云车。今日秾华歇，棠梨噪暮鸦。
塞翁吟·和清真韵
作者：王士禛
朝代：清

记得相逢处，倭堕玉髻珑璁。人静悄，画堂东。清暑试轻容。龙须初展冰绡薄，云母曲曲浮空。侧枕卧，芭蕉初碧，踯躅新红。匆匆。自回首，柔奴别后，思往事、都如梦中。借锦水、桃花笺色，合鲛泪、和入隃糜，小字重封。姊归解恨，似为离人，诉尽东风。
壤涂早发
作者：王士禛
朝代：清
体裁：五言绝句

梦回峡月落，卧听舟人语。风便五更潮，天明到南浦。
声声慢·和漱玉词
作者：王士禛
朝代：清

蛛迷楚馆，雁去秦楼，情怀不禁惨戚。带雨寒蛩，窗外似闻叹息。锦衾斗帐人远，枉怨他、西风寒急。更漏尽，梦难成，毕竟此情谁识。画尺宝簌尘积，冷落尽、枝上残红如摘。倦枕鬟松，空似雅翎剪黑。裴回那成好梦，但鲛人、只有泪滴。恁打算，那人去、怎是少得。
复雨
作者：王士禛
朝代：清
体裁：古风

花枝濛濛日将暮，飒飒凉飙起庭树。雨脚射地昼阴晦，急溜鸣檐不知数。连年左辅嗟大无，有蜚多麋仍屡书。良民重累背乡县，奸民攻剽成萑苻。天南干戈未宁息，男罢农耕女废织。长沙江中多战船，祝融峰头尚兵革。羽书日日下山东，秸秷转输动千亿。苦竹黄枫猿昼啼，舟子征人少颜色。掘冢铸币既不能，展转呼天犹力穑。今年稍稍宜雨旸，黍稷扑扑稻叶长。长官鞭朴那敢避，努力公家输酒浆。
夕阳楼
作者：王士禛
朝代：清
体裁：七言绝句

野塘菡萏正新秋，红藕香中过郑州。仆射陂头疏雨歇，夕阳山映夕阳楼。
多父敦
作者：王士禛
朝代：清

昨日赋罢《天马鼎》，今日复示古敦牟。山川连日发光怪，黄白下覆云油油。此敦形制奇且古，两耳三足穷彫锼。上作饕餮下蚩尤，细辨非簋非彝舟。古人一物殚工巧，用盛黍稷神所羞。珠盘玉敦载盟府，云以歃血亲诸侯。流传千载历尘劫，却伴高士山之幽。昭余自昔称晋薮，侯甲水作青瑶流。丹枫孤阁踞其上，朝霞暮霭临窗浮。先生静坐观众妙，图书万卷皆亲仇。此鼎此敦置左右，苍然古色来商周。庭列九宾发缇幕，令我一见生叹愀。长安市儿宝康瓠，金敦玉敦知何求。什袭归去闭高阁，会有光气腾龙虬。
多父敦
作者：王士禛
朝代：清
体裁：古风

昨日赋罢《天马鼎》，今日复示古敦牟。山川连日发光怪，黄白下覆云油油。此敦形制奇且古，两耳三足穷雕锼。上作饕餮下蚩尤，细辨非簋非彝舟。古人一物殚工巧，用盛黍稷神所羞。珠槃玉敦载盟府，云以歃血亲诸侯。流传千载历尘劫，却伴高士山之幽。昭馀自昔称晋薮，侯甲水作青瑶流。丹枫孤阁踞其上，朝霞暮霭临窗浮。先生静坐观众妙，图书万卷皆亲雠。此鼎此敦置左右，苍然古色来商周。庭列九宾发缇幕，令我一见生叹啾。长安市儿宝康瓠，金敦玉敦知何求。什袭归去闭高阁，会有光气腾龙虬。
夜月冰修子湘耦长见过同效宛陵体三首·其一
作者：王士禛
朝代：清
体裁：古风

举头新月佳，开轩灭明烛。流萤稍开�，风露下疏竹。素心二三子，比邻往来熟。汉阴无主宾，何用加帻屋。
夜月冰修子湘耦长见过同效宛陵体三首·其三
作者：王士禛
朝代：清
体裁：古风

听君谈剑术，四座辄色变。青天走风雨，虚堂激雷电。香丸合雌雄，太乙经百鍊。勿快睚眦雠，应侯吾所贱。
夜月冰修子湘耦长见过同效宛陵体三首·其二
作者：王士禛
朝代：清
体裁：古风

衮衮九衢间，未少啖名客。老懒倦逢迎，谁当较寻尺。高斋时卧病，河汉忽已夕。绿藓被阶生，幽人见行迹。
夜泊双漩子闻笛
作者：王士禛
朝代：清
体裁：七言绝句

嘉陵江上泊舟时，戍鼓初停月上迟。已听寒潮不成寐，谁家横笛怨龟兹。
夜泊江口闻笛寄家兄西樵四首·其一
作者：王士禛
朝代：清
体裁：五言律诗

云水正寥落，笛声何处生。飒然秋思满，不觉有离情。凉月阁边水，西风江上城。何须武溪曲，辛苦怨南征。
夜泊江口闻笛寄家兄西樵四首·其三
作者：王士禛
朝代：清
体裁：五言律诗

半夜苍龙吟，能伤楚客心。离人歌水调，清怨激枫林。估舶不能发，江波此夕深。夜寒沙雁起，缥缈竟难寻。
夜泊江口闻笛寄家兄西樵四首·其二
作者：王士禛
朝代：清
体裁：五言律诗

扬子江头月，流光千里馀。美人临水别，隔岁几行书。霜落吹羌笛，烟深闻夜渔。调高风籁寂，流怨满空虚。
夜泊江口闻笛寄家兄西樵四首·其四
作者：王士禛
朝代：清
体裁：五言律诗

李谟天宝伎，裂竹老龙惊。此夜瓜洲渡，风高白浪生。精灵泣相语，云月皓将盈。入破那能寐，依依陇水清。
夜登燕子矶
作者：王士禛
朝代：清
体裁：古风

渡江访名山，层巅到曛黑。大江森欲动，浩浩千里色。把炬石燕飞，燃犀潜蛟匿。北望灵岩塔，知是专诸邑。悲慨下沾襟，此意谁当识。
夜登观音岩弘济寺赠终南融道人
作者：王士禛
朝代：清
体裁：七言律诗

登临建业暮钟时，楚客凭高一寄思。淼淼寒潮孤鸟去，冥冥微雨数帆迟。远江人语惊山鬼，方丈灯明叩导师。借问庞眉老尊宿，空山雨雪是前期。
夜经古城作
作者：王士禛
朝代：清
体裁：古风

我行牛山下，寒墟带平楚。不见齐王宫，空城半禾黍。疏星耿不明，白杨夜深语。
夜至黄坝驿短歌
作者：王士禛
朝代：清
体裁：古风

氐道森沉十日雨，石林冥冥断行旅。洪涛殷地四山动，百折盘涡噤难语。前有蝮蛇后豺虎，红鹤哀号奋毛羽。吾生胡为狎此曹，命轻如毛争一缕。妻孥飘泊寄京国，欲归不归在何所。乡关回首四千里，纵有苦辛谁告汝。
夜遇陈伯玑即别
作者：王士禛
朝代：清
体裁：古风

闻君返西江，崎岖岁将暮。不知秋浦归，复此吴陵遇。烟暝失渔村，雪消数江树。惆怅闻荒鸡，别君立前渡。
夜雨题寒山寺寄西樵礼吉二首·其一
作者：王士禛
朝代：清
体裁：七言绝句

日暮东塘正落潮，孤篷泊处雨潇潇。疏钟夜火寒山寺，记过吴枫第几桥。
夜雨题寒山寺寄西樵礼吉二首·其二
作者：王士禛
朝代：清
体裁：七言绝句

枫叶萧条水驿空，离居千里怅难同。十年旧约江南梦，独听寒山半夜钟。
大司马龚公招同刘公㦷吴玉随梁曰缉汪苕文程周量李湘北陈子端陈其年集城南饯送董玉虬御史赴陇右分用杜公秦州诗韵得间字天字·其二
作者：王士禛
朝代：清
体裁：五言律诗

陇阪高无极，西行欲上天。秦州秋望阔，寥落几烽传。戌鼓连天水，长城到酒泉。营平方略熟，吹角罢防边。
大堤曲四首·其一
作者：王士禛
朝代：清
体裁：五言绝句

何处白铜鞮，相逢大堤曲。樊城多酒家，郎在谁家宿。
大堤曲四首·其三
作者：王士禛
朝代：清
体裁：五言绝句

汉水绿头鸭，朝朝自呼名。何时觅欢去，附书到江陵。
大堤曲四首·其二
作者：王士禛
朝代：清
体裁：五言绝句

送欢凤林关，别欢桃林岸。红桃作花时，与欢复相见。
大堤曲四首·其四
作者：王士禛
朝代：清
体裁：五言绝句

东汉房陵来，南流武昌去。西汉下巴陵，会是相逢处。
大孤山
作者：王士禛
朝代：清
体裁：七言绝句

宫亭湖上好烟鬟，倭鬌初成玉镜闲。雾阁云窗不留客，蘋花香里过鞋山。
大安驿
作者：王士禛
朝代：清
体裁：五言律诗

荦确三泉县，坡陁一径开。江流沮口合，风雨沓中来。汉相经营地，氐王驾驭才。西穷嶓冢尽，节使亦雄哉。
大安驿雷雨
作者：王士禛
朝代：清
体裁：五言律诗

客行当四月，骤雨过三泉。出地雄雷奋，穿云急瀑悬。飞龙氐旧国，白马戍西偏。潭毒关前垒，英风尚飒然。
大将军孝扬弟饯别海幢寺即席有诗赋荅
作者：王士禛
朝代：清
体裁：七言律诗

元戎小队到禅扉，蹋阁攀林兴不违。赋似江淹频惜别，人如楚客送将归。贝多树下花沾席，玳瑁潮边雨溅衣。最是斑骓留不得，陆郎行处正芳菲。
大庙峡
作者：王士禛
朝代：清
体裁：古风

夜泊黄石矶，急雨如万弩。朝过大庙峡，怪石蹲渴虎。灵祠出丛薄，飞甍粲可数。美人珥明珰，侍者拾翠羽。春兰与秋菊，无绝此终古。落帆荐溪毛，蘋花媚中渚。神光乍阴阳，朝云无处所。欲去更徘徊，桄榔飒飞雨。
大庙峡寄黄庭表太史
作者：王士禛
朝代：清
体裁：五言律诗

出峡复入峡，舟行多苦辛。青山蛮徼外，黄帽越溪滨。迢递经寒雪，飘零惜好春。佛桑花下酒，应忆北归人。
大明湖铁公祠联
作者：王士禛
朝代：清
体裁：联

湖尚云明，问燕子皇孙，于今安在；公真是铁，惟景皮方血，可许同称。
大矶脑
作者：王士禛
朝代：清
体裁：七言绝句

削壁临江势欲倾，丹砂蘸叶一江明。囊中正有鹅溪绢，只少黄筌为写生。
大雪次汶上题路氏北堂壁
作者：王士禛
朝代：清
体裁：五言律诗

百里中都道，苍茫欲暮天。湖平蜀山树，雪没汶阳田。鲁酒盈觞醉，银鳞下箸鲜。东楼无李白，且就北堂眠。
大雪渡浔阳江
作者：王士禛
朝代：清
体裁：五言律诗

江水下江州，茫茫九派流。雪迷宗炳宅，兴发庾公楼。六代空残垒，千年此上游。可怜形胜地，击楫未消忧。
大雪过宋牧仲郎中
作者：王士禛
朝代：清
体裁：五言律诗

至后第三雪，依然六出斜。度窗明曙色，穿树竞春华。清唳鹤将子，暗香梅著花。素心零落尽，动即到君家。
大风渡江三首·其一
作者：王士禛
朝代：清
体裁：七言绝句

凿翠流丹杳霭间，银涛雪浪急潺湲。布帆十尺如飞鸟，卧看金陵两岸山。
大风渡江三首·其三
作者：王士禛
朝代：清
体裁：七言绝句

连山喷雪浪嵯峨，片片乘流竹箭过。忆昨伤春三月暮，江东门外柳枝多。
大风渡江三首·其二
作者：王士禛
朝代：清
体裁：七言绝句

红襟双燕掠波轻，夹岸飞花细浪生。南北船过不得语，风帆一霎剪江行。
天庆观
作者：王士禛
朝代：清
体裁：五言律诗

宋家天庆观，古迹近千秋。原庙春供祭，衣冠月出游。莓苔苍鼠窜，风雨杜鹃愁。西洛诸陵远，苍茫接汴州。
天柱山
作者：王士禛
朝代：清

朝出玄武门，云垂雨忽冻。登登天柱山，千盘堕澒洞。峥嵘逾巴阆，槎牙过秦凤。陟岭如累棋，下谷疑入瓮。心俯尻益高，足缩目先送。敢嗟鸟兽群，稍喜徒旅众。我有大羽箭，丽龟辄命中。于菟昂其首，饮羽乃不动。道旁松合抱，巨可任梁栋。惜哉野蔓缠，不蒙匠石用。绝顶见岷山，青城亦伯仲。一气连诸蕃，三州实西控。太平幸无事，左髻时入贡。念彼松姚戍，坐甲苦饥冻。俯临陆海雄，仰视天宇空。长啸千仞冈，出险忽如梦。
天柱山
作者：王士禛
朝代：清
体裁：古风

朝出玄武门，云垂雨忽涷。登登天柱山，千盘堕澒洞。峥嵘逾巴阆，槎牙过秦凤。陟岭如累棋，下谷如入瓮。心俯居益高，足缩目先送。敢嗟鸟兽群，稍喜徒旅众。我有大羽箭，丽龟辄命中。于菟昂其首，饮羽乃不动。道旁松合抱，巨可任梁栋。惜哉野蔓缠，不蒙匠石用。绝顶见岷山，青城亦伯仲。一气连诸蕃，三州实西控。太平幸无事，左髻时入贡。念彼松姚戍，坐甲苦饥冻。俯临陆海雄，仰视天宇空。长啸千仞冈，出险忽如梦。
天柱山绝顶望见岷山作
作者：王士禛
朝代：清
体裁：五言律诗

鞍马众峰头，苍茫万里收。岷山横塞出，灌口接天流。要害三城戍，边防八月秋。大荒飞鸟外，眼底尽姚州。
天门山夜泊
作者：王士禛
朝代：清
体裁：五言律诗

万里孤舟泊，今过博望山。胜游非梦到，绝域此生还。列宿垂江阔，疏萤点鬓班。宵分望明月，归思折刀环。
天马山雨行
作者：王士禛
朝代：清
体裁：五言律诗

两炬残更里，乱山高复低。疾风吹白雨，折坂下青泥。诘屈穿牛角，纵横印虎蹄。廿年馀战骨，何处听荒鸡。
太常引·别思
作者：王士禛
朝代：清

交飞玉剪羽差池。王孙烟草萋。门外即天涯，正水碧、山青去时。香销金斗，奁孤玉镜，慵自写愁眉。莫遣个人知。怕减却、休文带围。
太液兄家旧藏倪元镇画自题云萧萧风雨麦秋寒把笔临摹强自宽赖有君相慰藉松肪笋脯劝加餐此诗甚佳而云林集不载今年偶得松圆老人画爱其风格不减云林因用前韵题于左方
作者：王士禛
朝代：清
体裁：七言绝句

轻螺如髻秀堪餐，新柳微黄晚涨宽。应有扁舟天上坐，�鱼吹雪一江寒。
太湖道中怀郑山公通政
作者：王士禛
朝代：清
体裁：五言律诗

楚尾吴头去，天寒急景沉。朝云灊岳影，暮雪剡溪心。野店官桥路，人家笙竹林。相望二千里，何处是山阴。
太白湖
作者：王士禛
朝代：清
体裁：七言绝句

浔阳东北白湖滨，雪汊纵横晓问津。何处云中庐岳影，满堤衰柳送行人。
太白祠
作者：王士禛
朝代：清
体裁：五言律诗

白也祠堂在，前临牛渚矶。风流映江左，山水尚清晖。小谢东田近，开元旧事非。姑溪好风日，游子亦忘归。
夹江县
作者：王士禛
朝代：清
体裁：五言律诗

地近川南好，孤城罨画间。江山真万里，雨雪到诸蛮。马渡青衣水，云遮紫目关。大峨天半落，相见一开颜。
夹江道中二首·其一
作者：王士禛
朝代：清
体裁：七言绝句

沉黎东上古犍为，红树苍藤竹亚枝。骑马青衣江畔路，一天风雨望峨眉。
夹江道中二首·其二
作者：王士禛
朝代：清
体裁：七言绝句

嘉阳驿路俯江流，寒雨潇潇送暮秋。谁识蛮中风景别，洋州风竹戴嵩牛。
奉符古城
作者：王士禛
朝代：清
体裁：古风

我行奉符城，不见昆崙迹。何处仙人闾，青山绕长陌。唯闻党竹溪，髣髴南村宅。
奉酬西樵先生阁夜闻鹤之作
作者：王士禛
朝代：清
体裁：五言绝句

楚江烟鹤鸣，风雪萧萧夜。十载别离心，相对寒灯下。
女郎山
作者：王士禛
朝代：清
体裁：五言律诗

卧舆梦初起，遥见女郎山。雨过开奁镜，烟消露髻鬟。灵祠空翠里，瑶瑟碧云间。不是崔罗什，何因奉玉颜。
女郎庙
作者：王士禛
朝代：清
体裁：五言律诗

朝过女郎道，遥望女郎祠。溪水疑环佩，春山学黛眉。千林丹橘熟，一径碧苔滋。日暮神灵雨，西风满桂旗。
好事近·二月竹亭雪后观梅忆邓尉旧游和蒋子云韵
作者：王士禛
朝代：清

社日过花朝，寒峭琼瑶还落。狼籍梅花千片，洒何郎东阀。惜花拥鼻正无憀，往事浑如昨。记得蟠螭花下，有扁舟孤泊。
如梦令 其一 春昼
作者：王士禛
朝代：清

帘外游丝片片。昼静碧虚常卷。翠雀下花阴，啄破春痕一线。谁见。谁见。清泪朝朝洗面。
如梦令 其三 和漱玉词
作者：王士禛
朝代：清

帘额落花风骤。春思慵如中酒。久待不归来，解说相思如旧。堪否。堪否。坐尽宝炉香瘦。
如梦令 其二 和漱玉词
作者：王士禛
朝代：清

送别西楼将暮。望断王孙归路。昨夜梦郎归，还是旧时别处。前渡。前渡。记得柳丝春鹭。
如梦令 其四 题叶欣画汉宫秋晚
作者：王士禛
朝代：清

道是江潭小苑。又是披香宫殿。莲叶悴金塘，何处羊车凤辇。秋晚。秋晚。有个人悲纨扇。
如梦令·春昼
作者：王士禛
朝代：清

帘外游丝片片。昼静碧虚常卷。翠雀下花阴，啄破春痕一线。谁见。谁见。清泪朝朝洗面。送别西楼将暮。望断王孙归路。昨夜梦郎归，还是旧时别处。前渡。前渡。记得柳丝春鹭。帘额落花风骤。春思慵如中酒。久待不归来，解说相思如旧。堪否。堪否。坐尽宝炉香瘦。道是江潭小苑。又是披香宫殿。莲叶悴金塘，何处羊车凤辇。秋晚。秋晚。有个人悲纨扇。
始兴江口
作者：王士禛
朝代：清
体裁：五言律诗

西过始兴水，浈溪增渌波。推篷春日下，高枕粤山多。前路逢泷吏，回风起蜑歌。鼻亭不可问，乱石郁嵯峨。
姑苏怀古三首·其一
作者：王士禛
朝代：清
体裁：七言律诗

争长黄池未济师，馀皇舟已徙熊夷。山川终古迷商鲁，花草千年怨种蠡。故国魂销吴苑水，行人肠断越溪丝。竹枝声里春将尽，破楚门东暮雨时。
姑苏怀古三首·其三
作者：王士禛
朝代：清
体裁：七言律诗

山径何时葬玉凫，兴亡转瞬日西徂。越人已自筹三策，秋祭当年竟五湖。雨过麋城空碧草，春深鹤市半青芜。伤心更有南阳宰，不独寒潮泣子胥。
姑苏怀古三首·其二
作者：王士禛
朝代：清
体裁：七言律诗

斜日停桡唤奈何，横塘声散采莲歌。青山古道通阊�，绿黛春风忆苧萝。废苑愔愔花欲暮，长洲淼淼水空波。千金枉铸鸱夷像，鸟自高飞避网罗。
婆罗门引·寄袁箨庵用稼轩韵
作者：王士禛
朝代：清
体裁：词

问平安否，金陵南去楚云西。望中烟草迷离。回首红桥分赋，笔掣翠虹蜺。叹青门一别，白社人稀。诗狂酒悲。老大去、几人知。往日荆州作牧，吊古题诗。周郎已矣，忆风流、顾曲似当时。归来也、两鬓千丝。
孝昭皇后挽词六首应制·其一
作者：王士禛
朝代：清
体裁：五言律诗

金戺流尘掩，瑶斋宝幄空。禁花零晓露，苑柳泣春风。思媚传千古，深恩遍六宫。唯留歌咏在，应与二南同。
孝昭皇后挽词六首应制·其三
作者：王士禛
朝代：清
体裁：五言律诗

秘殿传金策，神人覆玉衣。四星初应曜，一鉴忽藏辉。脱珥言犹在，乘云驭不归。皇情宵旰切，永巷漏依稀。
孝昭皇后挽词六首应制·其二
作者：王士禛
朝代：清
体裁：五言律诗

上寿慈宁日，人知内则贤。徽音殊未远，文母至今怜。泪溅莺花色，神伤祓禊天。凄凉馀故馆，犹近濯龙前。
孝昭皇后挽词六首应制·其五
作者：王士禛
朝代：清
体裁：五言律诗

西汜沉寒月，中天澹夕阳。愁云低垄树，春禁罢公桑。楚挽兰风寂，虞歌薤露长。通灵应有梦，可到紫宸傍。
孝昭皇后挽词六首应制·其六
作者：王士禛
朝代：清
体裁：五言律诗

渺渺沙河道，凄凄玉辇空。绮疏扃夜月，繐帐肃灵风。故剑皇心切，祠官礼数同。荣名纶綍贵，早贲九原中。
孝昭皇后挽词六首应制·其四
作者：王士禛
朝代：清
体裁：五言律诗

万乘亲临送，容车出国门。羽仪辞禁掖，笳鼓望陵园。素旐浮云惨，青山落日昏。臣民同雨泣，哀动凤凰原。
宁羌夜雨
作者：王士禛
朝代：清
体裁：五言律诗

不信无晴日，曾闻有漏天。武都连夜雨，巴子几人船。山入氐中乱，寒临僰道偏。荒城闻鼓角，回首意茫然。
宁羌州
作者：王士禛
朝代：清
体裁：五言律诗

威迟辞北阙，浩荡赋西征。天险金牛峡，悲歌猛虎行。岷峨连雨气，沔汉走江声。三户遗民少，萧条见废城。
守风燕子矶
作者：王士禛
朝代：清
体裁：古风

刁骚夜雨打吴榜，三日南风燕子矶。安得沧波如匹练，便乘轻舸去翻飞。长江巨石想飞动，渔灯戍鼓相因依。栖霞咫尺不能到，白下古城春又归。
宋陵
作者：王士禛
朝代：清
体裁：七言绝句

洛水邙山饱废兴，宋家幽寝閟鱼灯。奉香不见临安使，白日茫茫下七陵。
宗梅岑画红桥小景见寄赋怀二首·其一
作者：王士禛
朝代：清
体裁：七言绝句

辛夷花照明寒食，一醉红桥便六年。好景匆匆逐流水，江城几度沈郎钱。
宗梅岑画红桥小景见寄赋怀二首·其二
作者：王士禛
朝代：清
体裁：七言绝句

红桥秋柳最多情，露叶烟条远恨生。好在东原旧居士，雨窗著意画芜城。
官渡
作者：王士禛
朝代：清
体裁：七言绝句

别驾亡来万事非，夕阳官渡客行稀。袁家新妇应惆怅，剩与陈王咏宓妃。
定军山诸葛公墓下作
作者：王士禛
朝代：清
体裁：古风

高密起南阳，文终从高祖。暴系本见疑，数衄亦非武。堂堂诸葛公，鱼水托心膂。二表匹谟训，一德追伊吕。视操但如鬼，畏蜀还如虎。嗟彼巾帼徒，与公岂俦伍。紫色复蛙声，抵隙各为主。火井方三炎，赤伏更典午。志士耻帝秦，祭器犹存鲁。阴平一失险，面缚忘奔莒。知公抱遗憾，龙卧成千古。峨峨定军山，悠悠沔阳浒。郁郁冬青林，哀哀号杜宇。耕馀拾败镞，月黑闻军鼓。谯侯宁足诛，激昂泪如雨。
定军山诸葛公墓下作
作者：王士禛
朝代：清

高密起南阳，文终从高祖。暴系本见疑，数衄亦非武。堂堂诸葛公，鱼水托心膂。二表匹谟训，一德追伊吕。视操但如鬼，畏蜀还如虎。嗟彼巾帼徒，与公岂俦伍。紫色复蛙声，抵隙各为主。火井方三炎，赤伏更典午。志士耻帝秦，祭器犹存鲁。阴平一失险，面缚忘奔莒。知公抱遗憾，龙卧成千古。峨峨定军山，悠悠沔阳浒。郁郁冬青林，哀哀号杜宇。耕馀拾遗镞，月黑闻军鼓。谯侯宁足诛，激昂泪如雨。
定武兰亭跋尾二首·其一
作者：王士禛
朝代：清
体裁：七言绝句

茧�风流世不传，昭陵玉匣死难捐。乞儿一物虽痴绝，犹胜分香望墓田。
定武兰亭跋尾二首·其二
作者：王士禛
朝代：清
体裁：七言绝句

片玉明驼出禁门，人间蝉翼重玙璠。一般云散宣和劫，不及陈仓十鼓存。
定边堡守备刘君夫妇殉节诗
作者：王士禛
朝代：清
体裁：七言律诗

河套南来花马池，严城一夕满旌旗。惊传绝塞豺狼窟，坐失三军熊豹姿。恤纬孤忠留妇女，成仁浩气属偏禆。高牙大纛工翻覆，请视刘君堕泪碑。
定远靖南侯祠
作者：王士禛
朝代：清
体裁：五言律诗

英风动江左，庙食俨东城。闻道鸠兹郭，犹存骠骑茔。楚巫陈桂醑，行客拜霓旌。杜宇悲何事，哀啼达五更。
宜都县南中流大风
作者：王士禛
朝代：清
体裁：五言律诗

南首猇亭路，茫茫白浪间。风生羊角戍，山尽虎牙关。忠信平生志，波涛绝域还。湘东飘泊日，深入五溪蛮。
宝鸡县
作者：王士禛
朝代：清
体裁：五言律诗

险绝古陈仓，停车落日黄。霸图今寂莫，陈宝亦销亡。城郭秋云里，人家清渭旁。回看三辅远，秦树但苍苍。
宝鸡道中
作者：王士禛
朝代：清
体裁：五言律诗

时序飒已变，征蓬何处休。远天吴岳影，斜日渭川流。云栈馀高鸟，磻溪有钓钩。龙钟三十九，白尽老夫头。
宣和御墨枇杷图歌
作者：王士禛
朝代：清
体裁：古风

卢橘苍苍横干起，故印依稀识天水。风枝雨叶不关愁，惨淡如披靖康史。宣和文物剧风流，绣褫锦贉穷千秋。画学岁收五岳观，图书尽识太清楼。盛衰转瞬如飞电，牟驼冈上纷刀箭。紫筠花木摧为薪，西风落日青城殿。此本流离出禁庭，过江千载叹飘零。昔日兴亡如在眼，还同麦饭哭冬青。
宣和打马图
作者：王士禛
朝代：清
体裁：古风

前马奔驰后马逐，万马奔腾隘川陆。初看逐队来玉门，又见争先度函谷。虎胸彗尾骨权奇，千里追风竞齐足。传闻天马是星精，岂与凡材同碌碌。扼窝据险一敌万，倒行逆施歘驰突。漫言称德不称力，径籋浮云何太速。得意横行彼一时，讵少盐车太行麓。殽函晡秣朝飞龙，咫尺君门上天育。那知高步易颠蹶，夹堑一朝遭困辱。莫誇枣脯与文绣，世事由来有翻覆。直须十丈的颅飞，待向黄池更喷玉。
家兄信宿焦山有寄
作者：王士禛
朝代：清
体裁：古风

闻君游松寥，托宿招提境。伫待江潮生，茶香酒初醒。松风流夕梵，萝月散清影。暝坐归鸟稀，晚饭钟鱼静。昔游不可忘，梦向焦仙岭。
宿唐济武太史志壑堂即事
作者：王士禛
朝代：清
体裁：七言绝句

新竹捎檐夜气清，忽闻山鸟报寒更。单衾唤起潇湘梦，落月已西天未明。
宿州东门道曰汴堤古隋堤也作隋堤曲
作者：王士禛
朝代：清
体裁：七言绝句

殿脚三千事巳非，隋堤风物尚依稀。玉蛾金茧飘零尽，谁见杨花日暮飞。
宿州遇吴舒凫
作者：王士禛
朝代：清
体裁：五言律诗

昔作蓟丘别，闻栖陪尾山。泉林写明镜，遥岫列烟鬟。岂意浮云迹，相逢梁楚间。符离今夕酒，闭阁不须还。
宿弘济寺
作者：王士禛
朝代：清
体裁：古风

名蓝敞积翠，遥夜开禅关。山半闻清钟，梦觉心亦闲。飞雨洒江介，流云满空山。五载复投止，尘劳惭昔颜。
宿弘济寺晓登观音岩眺望
作者：王士禛
朝代：清
体裁：古风

击楫凌沧洲，投宿招提境。入门优昙香，闻钟夜方永。高枕听涛声，层轩抱江影。晓来微雨过，红叶满高岭。凭阑见万里，云物殊清迥。长山去蜿蜒，上流压江郢。海门控金焦，苍烟翳朝景。信美睇山川，霸图递烟冷。何如学无生，抗迹云峰顶。
宿长干寺
作者：王士禛
朝代：清
体裁：古风

支公邀我宿，清夜开南轩。龛灯照维摩，跏趺寂无言。下帘启北牖，山夕烟景昏。中夜微风作，凉雨洒林园。宿鸟稍惊起，时闻嘉树喧。枕簟生夕凉，垆香歇微温。劳生疲津梁，聊息应对烦。
寄一灵道人
作者：王士禛
朝代：清
体裁：五言绝句

闻师江海去，几日剡中还。昨朝逢越客，知下沃洲山。
寄于淅川道子
作者：王士禛
朝代：清
体裁：五言律诗

西望商于地，风前木叶红。荒城三户在，官舍万山中。归路日犹远，故人今不同。淅江通汉水，心折武关东。
寄宗定九
作者：王士禛
朝代：清
体裁：古风

东原读书处，夏木纷成结。江潮门外落，烟岫窗中列。谁言谢公埭，复作零陵别。怀中团扇诗，眷此清秋节。
寄家人
作者：王士禛
朝代：清
体裁：七言律诗

京洛分襟七夕前，南岐驿路五更烟。故园刀尺齐纨素，远道风花蜀国弦。断续鹦飞深坞里，横斜雁度夕阳边。栈云陇树重重隔，闺梦何由向左绵。
寄彭十羡门
作者：王士禛
朝代：清
体裁：古风

萧寺钟残时，燕山霜落夜。对床语清夕，流连不知罢。落叶一纷飞，离鸿遂南下。澉浦近青山，依稀见君舍。
寄怀邓州彭中郎直上兄弟兼忆仲亮宁远
作者：王士禛
朝代：清
体裁：五言律诗

旧识中郎美，新高第五名。中原传二妙，故国继三甥。皂帽辽东客，青山宛叶情。羡君名父子，家本冠军城。
寄曰缉侍御
作者：王士禛
朝代：清
体裁：七言律诗

与君契阔十载馀，闻君却扫身岩居。中年颇学慈氏法，迩来兼读长桑书。梅开腊月一杯酒，冰泮黄河双鲤鱼。拟向老禅分半席，狸奴白牯意何如。
寄朱峨眉方庵兼怀蒋修撰虎臣
作者：王士禛
朝代：清
体裁：七言律诗

绝域相逢感鬓华，几行清泪落悲笳。愁中巫峡暮云合，望里峨眉秋月斜。方丈一灯谁问疾，孤帆万里客还家。故人咫尺不相见，梦绕平羌江水涯。
寄李邺园尚书二首
作者：王士禛
朝代：清

闽天烽火达钱塘，太乙灵旗指越疆。文武共推周吉甫，勋名谁并郭汾阳？椎牛五夜千夫膳，射虎三秋百战场。今日罗平妖鸟尽，早闻忧国鬓如霜。烂柯山上阵云低，太末城南月晕齐。飞檄直临彭岛外，纤尘不动浙江西。战袍血溅盘雕鹘，雄剑霜寒淬鸊鹈。半壁东南功不细，天书频下武都泥。
寄李邺园尚书二首·其一
作者：王士禛
朝代：清
体裁：七言律诗

闽天烽火达钱塘，太乙灵旗指越疆。文武共推周吉甫，勋名谁并郭汾阳。椎牛五夜千夫膳，射虎三秋百战场。今日罗平妖鸟尽，早闻忧国鬓如霜。
寄李邺园尚书二首·其一
作者：王士禛
朝代：清

闽天烽火达钱塘，太乙灵旗指越疆。文武共推周吉甫，勋名谁并郭汾阳？椎牛五夜千夫膳，射虎三秋百战场。今日罗平妖鸟尽，早闻忧国鬓如霜。
寄李邺园尚书二首·其二
作者：王士禛
朝代：清

烂柯山上阵云低，太末城南月晕齐。飞檄直临彭岛外，纤尘不动浙江西。战袍血溅盘雕鹘，雄剑霜寒淬鸊鹈。半壁东南功不细，天书频下武都泥。
寄李邺园尚书二首·其二
作者：王士禛
朝代：清
体裁：七言律诗

烂柯山上阵云低，太末城头月晕齐。飞檄直临彭岛外，纤尘不动浙江西。战袍血溅盘雕鹘，雄剑霜寒淬鸊鹈。半壁东南功不细，天书频下武都泥。
寄汪苕文尧峰隐居四首·其一
作者：王士禛
朝代：清
体裁：五言律诗

卜筑何峰好，尧峰近太湖。莼鲈供客馔，橘柚足官租。泥饮从田父，题诗付獠奴。萧然山泽里，真有列仙儒。
寄汪苕文尧峰隐居四首·其三
作者：王士禛
朝代：清
体裁：五言律诗

黄公垆下过，感旧每停车。哀乐中年事，艰难远道书。新知虚托契，老辈久离居。生意怜枯树，婆娑略似渠。
寄汪苕文尧峰隐居四首·其二
作者：王士禛
朝代：清
体裁：五言律诗

海内纷传檄，烽烟数驿骚。算缗诸道急，伐叛几年劳。久已疑吴濞，频闻赦贯高。步檐还倚杖，中夜首应搔。
寄汪苕文尧峰隐居四首·其四
作者：王士禛
朝代：清
体裁：五言律诗

欲访天随子，来过甪里村。五湖正秋色，一棹到闲门。林屋探仙迹，咸池问水源。嗒然白云外，相对坐闻猿。
寄灵辔
作者：王士禛
朝代：清
体裁：五言律诗

看山复临水，潇洒坐禅身。我愧庞居士，师如竺道人。打包残雪映，归寺药苗春。石瀃新流满，相期净六尘。
寄牧仲赣州
作者：王士禛
朝代：清
体裁：古风

虔州界闽湘，兰蕙贱于草。复有宝珠香，玉雪映清晓。江城微雨过，炎瘴净如扫。高斋开八窗，豁达凉风早。方床黄琉璃，卧起日杲杲。清芬恼魂梦，仙肤爱綦缟。岭外陆郎花，未敢斗娟好。几岁客京国，冠盖苦纷扰。朱门多林塘，无由听啼鸟。今年八境台，双江入登眺。闲注诗楚骚，多识不为少。遥忆书到时，赣石风袅袅。
寄竹林寺诸道人
作者：王士禛
朝代：清
体裁：五言律诗

潇洒城南寺，亭亭千竹林。涧流残雪积，春气远江阴。石壁窗中直，梅花腊后深。戴公山下路，扶病忆登临。
寄绵州守
作者：王士禛
朝代：清
体裁：五言律诗

西南芳草路，几驿到绵州。蜀道风云外，涪江日夜流。丹青楚公壁，城郭越王楼。故里康浪水，何人弄钓舟。
寄荅汪苕文二首·其一
作者：王士禛
朝代：清
体裁：七言律诗

光福镇前白鹤飞，崦东崦西雨霏微。旧游正及梅花发，忆尔渔阳桑叶稀。三载漫求方朔米，此行真息汉阴机。烽烟满地忧租税，石室金庭少是非。
寄荅汪苕文二首·其二
作者：王士禛
朝代：清
体裁：七言律诗

夫君蝉蜕辞轩冕，径欲石公山下居。秋晚洞庭收橘实，月明震泽钓鲈鱼。直从甪里寻真隐，莫问明庭有荐书。抗迹何妨五湖长，由来名士半樵渔。
寄董樵
作者：王士禛
朝代：清
体裁：五言律诗

闻卜昆嵛宅，栖迟岁几更。人烟分蜃影，海峤出秋晴。岛屋闲垂钓，山田晚罢耕。多君离乱日，白社独逃名。
寄蒲涧范公
作者：王士禛
朝代：清
体裁：五言律诗

忆访菖蒲涧，榕阴席屡移。泉声微雨里，江色夕阳时。空谷无残客，诸方问导师。杼山诗法好，惭负碧云期。
寄陈伯玑金陵
作者：王士禛
朝代：清
体裁：七言绝句

东风作意吹杨柳，绿到芜城第几桥。欲折一枝寄相忆，隔江残笛雨潇潇。
寄青浦丞李青立
作者：王士禛
朝代：清
体裁：古风

麟趾异凡蹄，凤毛异凡羽。君为南阳孙，豁达类其祖。请从复辟论，即事感今古。神龙奋幽蛰，天星落如雨。仓皇夺门功，造次成肺腑。舆儓珥貂蝉，政柄归奄竖。陈请滥恩泽，带刀依负斧。晋文定王室，请隧不见许。吁嗟彼何人，凭藉乱狐鼠。爰立当危疑，踪迹等羁旅。当时武功伯，唇齿终龃龉。公实仗忠信，臲卼成心膂。呜呼三杨后，伯仲见伊吕。天地郁风云，将相如龙虎。爱君清门后，克秉高曾矩。低眉百寮底，手版趋公府。青袍映春草，远向春申浦。妇有林下风，乐事笑眉妩。诗寄雁南飞，因风堕洲渚。
寄青浦丞李青立
作者：王士禛
朝代：清

麟趾异凡蹄，凤毛异凡羽。君为南阳孙，豁达类其祖。请从复辟论，即事感今古。神龙奋幽蛰，天星落如雨。仓皇夺门功，造次成肺腑。舆台珥貂蝉，政柄归奄竖。陈请滥恩泽，带刀依负斧。晋文定王室，请隧不见许。吁嗟彼何人，凭藉乱狐鼠。爰立当危疑，踪迹等羁旅。当时武功伯，唇齿终龃龉。公实仗忠信，臲卼成心膂。呜呼三杨后，伯仲见伊吕。天地郁风云，将相如龙虎。爱君清门后，克秉高曾矩。低眉百寮底，手版趋公府。青袍映春草，远向春申浦。妇有林下风，乐事笑眉妩。诗寄雁南飞，因风堕洲渚。
寄题三叠泉
作者：王士禛
朝代：清
体裁：古风

坡公赋庐山，选胜仅取二。开先与三峡，双瀑谁轩轾。此游两经行，奇观偶然遂。遗恨三叠泉，扶筇未一至。譬如禽庆游，五岳得其四。他年谢羁鞅，更拟探灵閟。一削陆羽经，别续庐山记。
寄题鲍声来草庭
作者：王士禛
朝代：清
体裁：五言律诗

爱君三径好，芳草满南荣。微雨过时绿，春风吹处生。纷纭书带色，琐细楚骚名。不是江潭客，休悲鶗鴂鸣。
富村驿雨
作者：王士禛
朝代：清
体裁：五言律诗

阴虫何太苦，户外即苍山。急柝侵孤枕，秋河落百蛮。灯昏山鬼逼，雨止蛰龙还。一夜瀰江水，愁人泪点斑。
对酒
作者：王士禛
朝代：清
体裁：古风

对酒歌慨慷，自我属有生，共得睹太平。皇帝陛下惟乐康，宫府治丞相无私，人诸谏官，弹射奸慝咸有直声。自中丞刺史良二千石，各各有廉名。日南交趾皆我郡县，蛮夷君长以时稽首殿庭。属国具为令，文笥生翠来王京。幸太学三老而五更。遂赐民爵一级，存问长老，遣都吏循行。大酺十日除宫刑，美人曼寿百室丰盈。
寻半山堂遗址
作者：王士禛
朝代：清
体裁：五言律诗

舒王归卧后，卜筑蒋山边。骑驴衣扫塔，来往定林前。空山无旧业，欹涧但怀烟。太息元丰事，江城闻杜鹃。
寻旧院遗址同方尔止
作者：王士禛
朝代：清
体裁：五言律诗

香艳消沉尽，空寻旧板桥。人稀春寂寂，事去雨潇潇。黄蝶飘寒圃，青溪咽暮潮。鹫峰寺前柳，摇落亦魂销。
寿阳驿题韩文公诗后
作者：王士禛
朝代：清
体裁：古风

天宝昔丧乱，窣干及阿荦。扇祸始渔阳，流毒被河朔。辛苦九门战，堂堂李与郭。滋蔓逮三镇，世守恣凶虐。军中立留后，诸藩擅官爵。山东劲兵处，县官实自弱。元和圣天子，咨相授方略。淮蔡洎淄青，次第就束缚。移兵压山东，势如扫秋箨。遗恨功未成，杀机生魏博。庭凑何么么，跳梁敢弗恪。伟哉昌黎公，谈笑狎巨鳄。我行过寿阳，遗诗缅犹昨。韩愈殊可惜，朝廷乃大错。真卿与巢父，兹事讵堪数。谁与秉国成，蛾眉竟谣诼。杜牧有罪言，千秋实良药。
将往金陵冒辟疆携歌儿见过同方坦庵先生杜于皇方邵村崔不雕小集
作者：王士禛
朝代：清
体裁：七言律诗

天涯倦客此宵同，银烛湘帘五夜风。残月空堂弦拉杂，早潮江岸唱玲珑。莺花上日连秋社，丝竹中年感谢公。明发白沙洲上棹，橘林枫叶雨濛濛。
将抵曲江
作者：王士禛
朝代：清
体裁：七言绝句

二月一日春态闲，桃花欲落鸟绵蛮。回头不识中原路，人在三枫五渡间。
将至桐城
作者：王士禛
朝代：清
体裁：五言律诗

溪路行将尽，初过北峡关。几行红叶树，无数夕阳山。乡信凭黄耳，归心放白鹇。龙眠图画里，安得一追攀。
小孤山守风
作者：王士禛
朝代：清
体裁：古风

已过落星石，前临大雷岸。水宿淹期程，日暮中流半。紞紞戍鼓鸣，萧萧水禽散。愁对小姑祠，灵风送波澜。
小重山 其一 和湘真词
作者：王士禛
朝代：清

行云如梦梦如尘。秣陵惆怅事、最伤心。当年琼树照临春。燕支井，犹带落花痕。芳草碧氤氲。旧时朱雀桁、几回新。青溪休赛蒋侯神。风景换，红泪上罗巾。
小重山 其一 和湘真词
作者：王士禛
朝代：清
体裁：词

行云如梦梦如尘。秣陵惆怅事、最伤心。当年琼树照临春。胭脂井，犹带落花痕。芳草碧氤氲。旧时朱雀桁、几回新。青溪休赛蒋侯神。风景换，红泪上罗巾。
小重山 其二 和湘真词
作者：王士禛
朝代：清

梦里秦淮清夜游。银罂檀板地、几经秋。青溪如带掌中流。三十曲，曲曲木兰舟。锦瑟伴空侯。春江花月里、不曾愁。折梅何日下西洲。音信断，愁上阅江楼。
小重山·和湘真词
作者：王士禛
朝代：清

行云如梦梦如尘。秣陵惆怅事、最伤心。当年琼树照临春。燕支井，犹带落花痕。芳草碧氤氲。旧时朱雀桁、几回新。青溪休赛蒋侯神。风景换，红泪上罗巾。梦里秦淮清夜游。银罂檀板地、几经秋。青溪如带掌中流。三十曲，曲曲木兰舟。锦瑟伴空侯。春江花月里、不曾愁。折梅何日下西洲。音信断，愁上阅江楼。
少陵台
作者：王士禛
朝代：清
体裁：五言律诗

不见杜陵叟，犹存杜甫台。如闻石门路，曾共谪仙杯。平野苍苍合，浮云故故来。岱宗青未了，髣髴六龙回。
尾犯·秋怀
作者：王士禛
朝代：清

罗袂怯西风，玉露初零，琼花暗落。一片珠帘，对寒梧画阁。陇首秋云初黯澹，天边鸣雁长飘泊。最堪怜处，楚簟凉生，孤睡何曾著。吴天凝望远，无限水驿山郭。目送云中，甚雁书堪托。往事空怜韩掾少，新欢已负秦楼约。七弦琴上，私傅语女床鸾鹤。
屏风山谒陆宣公墓
作者：王士禛
朝代：清
体裁：五言律诗

贾传长沙谪，灵均泽畔吟。千秋同涕泪，万里更登临。剑北崎岖日，山东父老心。阳城如可作，为我助沾襟。
展子虔高欢归晋阳图
作者：王士禛
朝代：清
体裁：古风

黄河浩荡流三城，龙门底柱禹所营。巨舟峨峨掉尾鲸，乘风破浪来峥嵘。身临河魁贺六浑，虬髯虎视真天人。红妆执乐一千指，玉貌锦衣充下陈。黄头鲜卑一何锐，怒如佽飞轩猛气。露车载酒非狂生，复有敖曹好兄弟。当年霸府气如虹，洛阳三月珍珠红。韩陵片石纪元功，晚逢黑獭非笼东。荧惑一朝犯南斗，下殿真成入关走。伤心渭水日东流，鸲鹆跦跦实戎首。展生何年写此图，丹青横绝绝代无。想见枥头纲恶马，如此老公岂人下。
山中寄叔子时阻雨浒墅
作者：王士禛
朝代：清
体裁：七言律诗

平生兄弟远游心，世外玄栖约共寻。涧道名花任开落，湖天春水半晴阴。何山往事思求点，五岳前期负向禽。遥忆孤篷宿烟雨，青芝南望白云深。
山中有虫声如击磬甚清越蜀人谓之山子又有花名龙爪甚艳偶成绝句
作者：王士禛
朝代：清
体裁：七言绝句

稻熟田家雨又风，枝枝龙爪出林红。数声清磬不知处，山子晚啼黄叶中。
山花子 其一 秋闺
作者：王士禛
朝代：清

斗帐初垂懒卸头。任他紫笺减秦篝。帘外银河天似水，数更筹。梧叶催虫凉到枕，花枝和月午当楼。还似残春寒食后，一般愁。
山花子 其二 寄程昆崙京口
作者：王士禛
朝代：清

黄鹤山前黄鹤鸣。杜鹃楼外杜鹃声。记得戴颙招隐地，共经行。北固云烟春望远，南徐风雨暮潮生。一片澄江如练影，接芜城。
山花子·秋闺
作者：王士禛
朝代：清

斗帐初垂懒卸头。任他紫笺减秦篝。帘外银河天似水，数更筹。梧叶催虫凉到枕，花枝和月午当楼。还似残春寒食后，一般愁。黄鹤山前黄鹤鸣。杜鹃楼外杜鹃声。记得戴颙招隐地，共经行。北固云烟春望远，南徐风雨暮潮生。一片澄江如练影，接芜城。
山茶雪兔
作者：王士禛
朝代：清
体裁：七言绝句

石罅猩红透几枝，花间东郭眼迷离。漫天风雪鹰初击，正好营君三窟时。
山蚕词四首·其一
作者：王士禛
朝代：清
体裁：七言绝句

清溪槲叶始濛濛，树底春蚕叶叶通。曾说蚕丛蜀道险，谁知齐道亦蚕丛。
山蚕词四首·其三
作者：王士禛
朝代：清
体裁：七言绝句

春茧秋丝各自谙，一年三熟胜江南。柘蚕成后寒蚕续，不道吴王八茧蚕。
山蚕词四首·其二
作者：王士禛
朝代：清
体裁：七言绝句

那问蚕奁更火箱，春山到处是蚕房。槲林正绿椒园碧，闲却猗猗陌上桑。
山蚕词四首·其四
作者：王士禛
朝代：清
体裁：七言绝句

尺五竿头络色丝，龙梭玉镊动妍姿。红闺小女生来惯，中妇流黄定未知。
岑公洞
作者：王士禛
朝代：清
体裁：古风

岑公昔学道，遗迹空山中。洞门界飞流，白日生雷风。石髓无古今，钟乳尽玲珑。岩泉日穿穴，点滴成洼窿。中央若累棋，狡狯造化功。颓灶倚青壁，中夜丹砂红。眷彼遗世翁，于今悟参同。壁间题字人，岁月何匆匆。巨碑亦笏立，文词竞豪雄。中间岑襄州，颇擅语句工。岂其南阳裔，源流故难穷。此洞与鲁池，望望江流通。昔是仙灵宅，今为豺虎丛。太息下山麓，风健孤帆东。
岘山和孟公韵
作者：王士禛
朝代：清
体裁：五言律诗

往者不可作，含悽方在今。岘山风景地，名士几登临。陵谷须臾改，残碑涕泪深。高阳池上酒，凭仗一开襟。
岳下作
作者：王士禛
朝代：清
体裁：五言律诗

岳路清和候，氤氲望不稀。林园收宿雨，石濑溅人衣。班马红亭渡，溪禽白练飞。买山随处好，终日恋清晖。
峄山即事
作者：王士禛
朝代：清
体裁：七言绝句

雨足烟村事不闲，家家驱犊出柴关。枣花香遍浓阴合，水碧沙明望峄山。
峡中舟夜
作者：王士禛
朝代：清
体裁：七言绝句

酒残香烬暮江深，遥夜孤舟枫树林。三峡流泉争送客，不须更听七弦琴。
峡山飞来寺
作者：王士禛
朝代：清
体裁：古风

方舟宿浈阳，高峡厌蒙密。乘风指飞来，喜近调御室。苍苍菩提树，逶迤寺门出。金碧阅萧梁，幻语恐非实。禺阳二帝子，何年此栖息。言采阮俞竹，遥应黄钟律。如何遂不还，空有湖城忆。东上缘崎危，诘曲昧蹊术。夹磴荔奴阴，青葱上初日。石壁留孤云，飞亭俯江色。沉沉晴川绿，活活流泉疾。敷坐憺忘归，逍遥问摩诘。
峡江县
作者：王士禛
朝代：清
体裁：七言绝句

短岫幽篁峡口阴，乱帆鸦轧满江浔。长年烟际遥相问，十八滩头水浅深。
崔白濠梁人赋诗吊之
作者：王士禛
朝代：清
体裁：七言绝句

徐黄老手去不回，丹青又失濠梁崔。清淮粉本还留在，折苇枯荷凫雁哀。
巫峡中望十二峰
作者：王士禛
朝代：清
体裁：五言律诗

十二峰娟妙，轻舟望是非。青天半云雨，夕日乱烟霏。瀑水临江合，神鸦出洞飞。朝云无处所，应待楚王归。
巴东秋风亭谒寇莱公祠二首·其一
作者：王士禛
朝代：清
体裁：五言律诗

秋风亭上望，摇落值秋风。巫峡千帆上，荆门一水通。清猿吟楚塞，客泪落巴东。故相还祠庙，凄其伏腊同。
巴东秋风亭谒寇莱公祠二首·其二
作者：王士禛
朝代：清
体裁：五言律诗

寿宁何代寺，犹说相公泉。澹沲清江去，凄凉古佛前。传芭哀楚些，特笔记澶渊。不见雷阳竹，中书事可怜。
常紫侯少司空使西域回有赠
作者：王士禛
朝代：清
体裁：七言律诗

曾骑白马度安西，绝域名从属国题。雪岭天寒人去少，河源日落鸟飞低。弹棋握槊分曹出，皓齿青娥按拍齐。东入阳关更回首，轮台春草正萋萋。
平圃
作者：王士禛
朝代：清
体裁：五言律诗

扣舷聊骋望，川上浩烟波。往往奇峰出，行行松石多。人言故相宅，遥指曲江过。太息开元后，争传得宝歌。
年来钱牧斋吴梅村周栎园诸先生邹吁士陈伯玑方尔止董文友诸同人相继徂谢栈道感怀怆然有赋
作者：王士禛
朝代：清
体裁：七言律诗

载酒题襟处处同，平生师友廿年中。九原可作思随会，四海论交忆孔融。春草茫茫人代速，落花寂寂墓门空。白头骑马嘉陵路，惟有羊昙恨未穷。
幼华给谏招同愚山健庵大可季角集祝氏别墅
作者：王士禛
朝代：清
体裁：五言律诗

黄门休沭暇，池馆惬招寻。人语碧苔径，鹤鸣修竹林。微风交落絮，流水澹春阴。坐爱鯈鱼乐，悠然濠上心。
广元舟中闻棹歌
作者：王士禛
朝代：清
体裁：七言绝句

江上渝歌几处闻，孤舟日暮雨纷纷。歌声渐过乌奴去，九十九峰多白云。
广州竹枝六首·其一
作者：王士禛
朝代：清
体裁：词

潮来濠畔接江波，鱼藻门边净绮罗。两岸画栏红照水，蜑船争唱木鱼歌。
广州竹枝六首·其三
作者：王士禛
朝代：清
体裁：词

梅花已近小春开，朱槿红桃次第催。杏子枇杷都上市，玉盘三月有杨梅。
广州竹枝六首·其二
作者：王士禛
朝代：清
体裁：词

海珠石上柳阴浓，队队龙舟出浪中。一抹斜阳照金碧，齐将孔翠作船篷。
广州竹枝六首·其五
作者：王士禛
朝代：清
体裁：词

鬊云盘髻簇宫鸦，一线红潮枕畔斜。夜半发香人梦醒，银丝开遍素馨花。
广州竹枝六首·其六
作者：王士禛
朝代：清
体裁：词

才到花朝似夏阑，雨纱雾縠间冰纨。洋船新买红鹦鹉，却苦羊城特地寒。
广州竹枝六首·其四
作者：王士禛
朝代：清
体裁：词

佛桑花下小回廊，曲院深深牡蛎墙。细爇海沉银叶火，金笼倒挂试收香。
广武山
作者：王士禛
朝代：清
体裁：古风

朝登广武山，四望古战场。黄河泱漭流，寒日无晶光。孤兽索其群，惊鸟乱无行。平沙转飞藿，白骨堆严霜。昔者英雄人，于此分霸王。强弱理无恒，得失争敖仓。名骓蹶阴陵，万乘入咸阳。东指芒砀云，五色成龙章。大风沛上来，游子悲故乡。
应天长·闺人刺绣
作者：王士禛
朝代：清

饯春时节深深院。睡起金衣花外啭。绣床轻素丝软。一幅吴绫秋水面。麝烟微，螺黛浅。衣上唾绒红溅。花落日长人倦。偏髻拖残线。
开先寺赠颙公
作者：王士禛
朝代：清
体裁：五言律诗

古寺升元旧，兴亡感至今。晴天双瀑下，急雨万松深。但有龙听法，何须地布金。琴高不可即，阴峡畏登临。
开先瀑布
作者：王士禛
朝代：清
体裁：古风

神龙擘空冥，飒沓双峡开。青天露鳞甲，白昼行风雷。峡偪不得逞，掉尾扬其颏。千仞忽开豁，下有布水台。尝闻龙奋迅，三昧何雄哉。谁能一钵盛，终古相喧豗。夜来雷雨怒，大石为崩摧。龙游引九子，烟雾纷徘徊。伟矣南宫书，破壁镵崔巍。有语不敢吐，以俟冠古才。
张友石户部得雷氏琴
作者：王士禛
朝代：清
体裁：古风

枯木向千载，中有太古音。君子重拂拭，寄此山水心。闲庭何萧条，苔色上衣襟。垆烟方断续，房栊杳森沉。遥怀托散畅，古调删哇淫。良以辨廉志，讵必徽黄金。相赏在松石，萧然风满林。
张员外园亭送金山人归越
作者：王士禛
朝代：清
体裁：五言律诗

客有越乡感，抱琴辞上京。离堂秋月色，别思楚鸿声。水国三千里，冰弦一再行。成连何处去，今夕独移情。
张文献公祠
作者：王士禛
朝代：清
体裁：五言律诗

峡寺重云里，人瞻丞相祠。开元如夙昔，风度想当时。羽扇三秋恨，淋铃万古悲。何来双海燕，犹自入帘帷。
张晴峰员外园亭听金山人弹琴同讱庵学士北山都谏作
作者：王士禛
朝代：清
体裁：古风

平生慕古澹，颇笑筝笛耳。爱此太古音，寥寥寄弦指。客来江海上，偶契希夷旨。髣髴七里滩，松风入江水。曲罢孤月明，溪光散清泚。主客一无言，露坐揽衣起。
张睢阳庙
作者：王士禛
朝代：清
体裁：五言律诗

不识松滋路，中丞何代祠。椒兰纷玉座，风雪捲灵旗。横笛声犹苦，神弦响易悲。同堂真庙食，南八是男儿。
张茂先宅
作者：王士禛
朝代：清
体裁：古风

当年张壮武，此地留空宅。平生无髣髴，何处寻遗迹。流恨金墉城，伤心洛阳陌。风流陆浚仪，曾容笑须帛。
弥牟道中望八阵图遗址
作者：王士禛
朝代：清
体裁：五言律诗

落日弥牟道，霜风百战场。青天回玉垒，远树出华阳。陆海三都阔，雄图八阵荒。卧龙虚故迹，驻马惜降王。
弹子矶
作者：王士禛
朝代：清
体裁：古风

神禹刊九山，百粤所不详。蛮夷暨流蔡，遗迹盖荒唐。此矶始何代，峻极蟠穹苍。下临万丈潭，蛟螭多伏藏。黑鹰巢其巅，下瞰时飞飏。石壁不可梯，错杂五文章。镌镵复穿漏，鬼工肆皴�。想当开凿时，巨刃摩天扬。安得挟仙灵，白日淩飞梁。
归州书感
作者：王士禛
朝代：清
体裁：七言律诗

历历青山远更围，萧萧红叶晚争飞。一天暮雨来巫峡，万里寒潮到秭归。郢路苍茫衰草遍，楚宫芜没昔人非。滩声半夜堪头白，况复天涯未授衣。
归度大庾岭
作者：王士禛
朝代：清
体裁：五言律诗

大庾连横浦，艰难此再经。鬓从五岭白，山入百蛮青。峤水流炎海，榕阴数驿亭。今宵望南斗，渐远使臣星。
归次临淮
作者：王士禛
朝代：清
体裁：五言律诗

归路仍淮水，崎岖岭海馀。我行万里道，未得一行书。渔户纬萧接，估船吹笛初。今宵孤馆里，乡梦复何如。
归猿洞
作者：王士禛
朝代：清
体裁：七言绝句

若为越女化猿公，雾鬓风鬟向此中。留得诃陵环子在，月明长忆上阳宫。
彭泽雨泊有怀陶公
作者：王士禛
朝代：清
体裁：古风

陶公令彭泽，柴桑一舍耳。犹对匡庐山，共饮西江水。一朝悟昨非，扁舟归栗里。笑指故山云，吾心亦如此。我来彭泽县，秫田没沙觜。急雨送寒潮，三叹颜延诔。
彭蠡守风送孙豹人之南昌
作者：王士禛
朝代：清
体裁：五言律诗

茫茫彭蠡雨，漠漠匡山云。雨带孤帆去，云将别绪纷。蛟龙深自喜，牛马望难分。三峡桥边水，扶筇昨共闻。
彭门怀古八首·其一
作者：王士禛
朝代：清
体裁：七言绝句

城上黄楼天四垂，捲帘坐尽楚山姿。羽衣吹笛人千古，楼下犹悬五丈旗。
彭门怀古八首·其七
作者：王士禛
朝代：清
体裁：七言绝句

烟销陂水半篙碧，日出晓山千叠青。荠麦依然春雪里，忍寒招鹤上空亭。
彭门怀古八首·其三
作者：王士禛
朝代：清
体裁：七言绝句

楼观岧�戏马台，宋公九日此传杯。诗人猛士如龙虎，只爱江东二谢才。
彭门怀古八首·其二
作者：王士禛
朝代：清
体裁：七言绝句

中原豪杰竞亡秦，楚汉烟销泗水滨。放鹤亭中一杯酒，楚山齾齾水鳞鳞。
彭门怀古八首·其五
作者：王士禛
朝代：清
体裁：七言绝句

黄叶西陂七字诗，后山诗派石林知。南山磬石流脂滑，不刻长洲主簿词。
彭门怀古八首·其八
作者：王士禛
朝代：清
体裁：七言绝句

风雨彭城意黯然，东堂松竹没寒烟。颍滨老去东坡死，铜狄摩挲五百年。
彭门怀古八首·其六
作者：王士禛
朝代：清
体裁：七言绝句

吕梁千仞古所嗟，况复层冰如莫邪。陪尾山前鲁祠北，红泥亭子漾金沙。
彭门怀古八首·其四
作者：王士禛
朝代：清
体裁：七言绝句

仆射军中似父兄，红莲书记擅才名。重寻汴泗交流处，千步毬场草棘生。
徂徕山
作者：王士禛
朝代：清
体裁：古风

云阴移徂徕，影覆汶河水。下有贤人居，清风被田里。一抔讵能容，千秋今庙祀。
徂徕山下田家
作者：王士禛
朝代：清
体裁：五言律诗

行行空翠里，明晦更多姿。碧树通村路，青山向岳祠。林深鸡犬静，雨足陇苗滋。他日龟阴稼，躬耕亦不迟。
徂徕怀古二首·其一
作者：王士禛
朝代：清
体裁：五言律诗

徂徕林壑美，复爱竹溪清。应有云霞侣，幽居远世情。钓竿想巢父，酒态忆长庚。寂莫空山道，寥寥千载名。
徂徕怀古二首·其二
作者：王士禛
朝代：清
体裁：五言律诗

当年石守道，卜筑亦于斯。时际升平日，人传庆历诗。子孙留伏腊，水石映茅茨。直道今谁继，凄然汶水湄。
徐五兄自号嵇庵
作者：王士禛
朝代：清
体裁：古风

我慕阮步兵，君学嵇中散。平生竹林期，凫鹤谁长短。君抱出世姿，夙昔薄轩冕。弹琴聊自足，采药忽忘返。且复龙性驯，兼之养生善。嗟哉俊伤道，斯语君知免。独应七不堪，彷佛嵇生懒。我本澹荡人，早岁颇任诞。一闻如鸾啸，自顾为人浅。廿年婴世网，岁月坐晼晚。往往逢途穷，痛哭回车阪。深惭至慎言，薄俗谁青眼。永怀素心侣，讵异平生撰。空传周仆射，远欲希嵇阮。
徐健庵宫赞送金陵伊氏扇
作者：王士禛
朝代：清
体裁：古风

旧京扇贵李昭骨，二百年来名灭没。近来后出仰与伊，细砑剡藤如笏滑。骨取湘江斑竹枝，黄杨乌角光参差。妙手须烦画蝉雀，名流底许矜蒲葵。蘋末微风散高柳，八尺琉璃当户牖。持赠难忘东冶亭，题诗远愧东阳守。
徐州渡河
作者：王士禛
朝代：清
体裁：五言律诗

楚汉兴亡后，雌雄几战争。大风过泗上，落日照彭城。玉斗空遗恨，银刀久厌兵。登舻一长啸，冰雪太峥嵘。
得同年胡少宰汝南书
作者：王士禛
朝代：清
体裁：五言律诗

曾读先贤传，常怀第一流。牛医黄叔度，马磨许文休。风节犹东汉，江山古蔡州。为农堪没齿，此外复何求。
得留仙书知将入楚
作者：王士禛
朝代：清
体裁：五言律诗

还吴恋子舍，适楚动离心。列戌洞庭野，征帆云梦林。寒潮秋望远，枫叶暮愁侵。此去逢渔父，休为泽畔吟。
得翕庵书
作者：王士禛
朝代：清
体裁：五言律诗

昔建中丞节，天边送使车。连朝蓟门雪，一�汉阳书。云梦征鸿起，沅湘落木疏。夜郎庄蹻路，兵气近何如。
得董玉虬侍御书
作者：王士禛
朝代：清
体裁：五言律诗

离别是何日，苍茫十五年。形容非少壮，丧乱各风烟。谏草今谁识，遗经好独传。故交零落尽，有梦太湖边。
得陈子文书兼知吴天章消息
作者：王士禛
朝代：清
体裁：古风

雁声初堕地，黄叶已盈除。秋雨萧条夕，忽枉故人书。故人复何在，中条白云里。昔别霜霰零，昨日秋风起。曾闻陇头水，驱马度关山。烽烟照骆谷，征戍何时还。黄雀纵横飞，孤鹤正垂羽。祭灶请比邻，停车共驺语。岁月易永久，离群难处心。为问朝歌令，相思深不深。
御街行·赠雁
作者：王士禛
朝代：清

银河一雁归湘楚。似向离人语。独将二十五弦弹，玉轸金徽清苦。水明沙碧，参横月落，远向潇江去。衡阳南望峰无数。枫叶秋如雨。不胜清怨却飞来，应记江南烟浦。春社才过，又逢秋社，燕雁行相遇。
德云庵晓起
作者：王士禛
朝代：清
体裁：七言绝句

宿鸟惊寒解报更，夜闻林雨达天明。迢迢绝涧千重瀑，寂寂中峰一磬声。
德州荅郑山公留别之作
作者：王士禛
朝代：清
体裁：七言律诗

城下河流日暮寒，明灯绿酒罄交欢。从知越绝风烟好，敢谓珠厓道路难。严濑千峰云际出，武夷九曲镜中看。官园焙后茶香熟，此日思君到建安。
忆公㦷吏部
作者：王士禛
朝代：清
体裁：七言绝句

弱草栖尘漫自惊，知君解脱万缘轻。分明一笑凌云去，撒手灵芝殿上行。
忆山居示儿子
作者：王士禛
朝代：清
体裁：五言律诗

堂静看归燕，村深报午鸡。松花开细雨，笋竹并春泥。涧道水兼石，山田高复低。休惭令狐子，黾勉把锄犁。
忆明湖
作者：王士禛
朝代：清
体裁：七言律诗

一曲明湖照眼明，越罗吴縠剪裁轻。烟峦浓澹山千叠，荷芰扶疏水半城。历下亭中坐怀古，水西桥畔卧吹笙。鹊山寒食年年负，那得樵风引棹行。
忆石帆亭寄儿辈四首·其一
作者：王士禛
朝代：清
体裁：七言绝句

梅花香里置茅亭，下有苍筤万个青。闻道故园三日雪，与谁同听玉珑玲。
忆石帆亭寄儿辈四首·其三
作者：王士禛
朝代：清
体裁：七言绝句

仙人鸾尾何年堕，池北池南共岁寒。又向东华骑瘦马，春风先问竹平安。
忆石帆亭寄儿辈四首·其二
作者：王士禛
朝代：清
体裁：七言绝句

磬口檀心世外香，幽姿那点寿阳妆。祗宜霁雪明窗里，手拓疏花写硬黄。
忆石帆亭寄儿辈四首·其四
作者：王士禛
朝代：清
体裁：七言绝句

麦颗风炉手自烹，林园急雪夜三更。不知贺若今存否，梦里琴声大蟹行。
忆秦娥·忆秦淮
作者：王士禛
朝代：清

秦淮水。红楼一带波如绮。波如绮。琉璃窗下，水晶帘底。梅花点额夫容髻。妆成照影春波里。春波里。一方明镜，朝朝孤倚。
忆虎丘鹤涧
作者：王士禛
朝代：清
体裁：古风

清远道士养鹤处，人去亭空鹤不飞。千古清泠一勺水，至今犹浸白莲矶。昔游曾记仙灵语，奇绝白云蓊欲归。
忠州谒禹庙
作者：王士禛
朝代：清
体裁：五言律诗

空山神禹庙，终古对巴台。玉座秋苔长，江云暮雨来。八蛮通道路，九鼎没蒿莱。黑水梁州地，芒芒问劫灰。
念奴娇 其一 和漱玉词
作者：王士禛
朝代：清

疏风嫩雨，正撩人时节，金闺深闭。几日园林春渐老，遍是莺声花气。红友尊残，青奴梦醒，寂寞浑无味。关山万里，飘零尺素谁寄。香阁曲曲回阑，残朱零落，都为伤春倚。厌说鸳鸯还待阙，绣被朝朝孤起。额洗雅黄，眉销螺碧，亸尽相思意。春来情思，小姑将次知未。
念奴娇 其二 吊太真
作者：王士禛
朝代：清

开元盛日，正霓裳按拍，凌波裁曲。绣岭宫前官骑至，乍进合欢香橘。力士传呼，念奴清夜，潜伴诸郎宿。翠华人远，楼东却就新赋。花下羯鼓初终，梨园子弟，惊散渔阳鼓。旧日曲江佳丽地，细柳新蒲空绿。栈道深秋，华清夜月，肠断淋铃雨。千年遗恨，马嵬泪尽红玉。
念奴娇·和漱玉词
作者：王士禛
朝代：清

疏风嫩雨，正撩人时节，金闺深闭。几日园林春渐老，遍是莺声花气。红友尊残，青奴梦醒，寂寞浑无味。关山万里，飘零尺素谁寄。香阁曲曲回阑，残朱零落，都为伤春倚。厌说鸳鸯还待阙，绣被朝朝孤起。额洗雅黄，眉销螺碧，亸尽相思意。春来情思，小姑将次知未。开元盛日，正霓裳按拍，凌波裁曲。绣岭宫前官骑至，乍进合欢香橘。力士传呼，念奴清夜，潜伴诸郎宿。翠华人远，楼东却就新赋。花下羯鼓初终，梨园子弟，惊散渔阳鼓。旧日曲江佳丽地，细柳新蒲空绿。栈道深秋，华清夜月，肠断淋铃雨。千年遗恨，马嵬泪尽红玉。
怀东痴之德安
作者：王士禛
朝代：清
体裁：五言律诗

垂老匡庐去，初看九叠屏。江湖春浩浩，云雾昼冥冥。名续高贤传，人占处士星。相思问鸿雁，几日泊宫亭。
怀古诗三篇 其一 鲁仲连陂
作者：王士禛
朝代：清
体裁：古风

七雄既龙斗，陈宝归嬴秦。师出函谷关，六国咸逡巡。邯郸日夜急，咄嗟谁解纷。荡阴师既顿，新衍谋岂伦。先生画奇策，长揖平原君。仆妾愧万乘，大义明君臣。纵横数千言，顾却虎狼军。功成不受赏，飘然归海垠。蹈海既高义，肆志宁辱身。至今齐赵士，倜傥希清尘。我来古陂上，遗祠蔓荒榛。甓道窜苍鼠，天风吹白蘋。缅怀田巴语，景行跂千春。
怀古诗三篇 其三 辕固里
作者：王士禛
朝代：清
体裁：古风

汉初尚黄老，儒术闇不章。齐鲁诞诸儒，五经如载阳。遐哉清河传，卓为群伦倡。抵掌论汤武，大义非荒唐。曲学诫孙弘，微言诒后苍。训词列学官，星日同琅琅。我生暌千载，桑梓宁异乡。寤寐思哲人，流风一何长。生惭齐鲁学，私淑附师匡。
怀古诗三篇 其二 颜斶墓
作者：王士禛
朝代：清
体裁：古风

末世寡尚志，薄俗希乘轩。岂不贵纁帛，形役神不全。吾高颜夫子，抗节藐齐宣。钟簴宁足论，殿上呼王前。晚食与安步，讵以荣利迁。监门良自贱，趋士理亦贤。俯仰二千载，吊古悲荒阡。墟墓绝樵采，清风激颓顽。古道邈难作，悲哉东逝川。
怀崔不雕
作者：王士禛
朝代：清
体裁：五言律诗

藉甚崔黄叶，才名二十年。身无一枝隐，诗已众人传。屋傍捞虾渚，潮荒种蛤田。风尘京洛客，深愧博陵贤。
怀王隼梁无技
作者：王士禛
朝代：清
体裁：五言律诗

二子才何妙，闲门对海滨。翻经裁白氎，行药过青春。绮丽誇宫体，风流似晋人。最怜闺阁里，清咏玉台新。
怀翕庵中丞沅州
作者：王士禛
朝代：清
体裁：五言绝句

渺渺沅江路，悠悠楚塞穷。昆明犹万里，休听鼻亭公。
怀陈伯玑二首·其一
作者：王士禛
朝代：清
体裁：五言律诗

当代陈无已，栖栖竟白头。三洲归作客，五字远工愁。湓浦风潮满，匡山木叶秋。经年断消息，何事只淹留。
怀陈伯玑二首·其二
作者：王士禛
朝代：清
体裁：五言律诗

公子秦川贵，飘零感盛时。田园非阮曲，别业寄鸠兹。掷拂名僧对，吟诗小妇知。秦淮旧风月，衰柳几行垂。
怨王孙 其一 和漱玉词
作者：王士禛
朝代：清

碧天云晚。绿梧小院。帘额花轻，烟眉柳断。珠泪裹寄谁传。渍红绵。愁多自觉春相惹。怕相舍。则索厮守也。红窗刀尺初罢。银汉西斜卜灯花。
怨王孙 其二 和漱玉词
作者：王士禛
朝代：清

画阁清悄。情思懊恼。旅雁生秋，哀蛩饯晓。叶底渐减蕉红。怯西风。莺花步步郎行处，将梦去。欢侬忍相负。楼头望断，千里思化春云。远随君。
怨王孙·和漱玉词
作者：王士禛
朝代：清

碧天云晚。绿梧小院。帘额花轻，烟眉柳断。珠泪裹寄谁传。渍红绵。愁多自觉春相惹。怕相舍。则索厮守也。红窗刀尺初罢。银汉西斜卜灯花。画阁清悄。情思懊恼。旅雁生秋，哀蛩饯晓。叶底渐减蕉红。怯西风。莺花步步郎行处，将梦去。欢侬忍相负。楼头望断，千里思化春云。远随君。
息斋夜宿即事怀故园
作者：王士禛
朝代：清
体裁：五言律诗

夜来微雨歇，河汉在西堂。萤火出深碧，池荷闻暗香。开窗邻竹树，高枕忆沧浪。此夕南枝鸟，无因到故乡。
恽向千岩竞秀图
作者：王士禛
朝代：清
体裁：七言绝句

万壑千岩云雾生，曹娥江外几峰晴。分明乞与樵风便，身向山阴道上行。
悼亡诗二十六首·其一
作者：王士禛
朝代：清
体裁：七言绝句

一错谁能铸六州，稿砧无复望刀头。当年对泣人何在，独卧牛衣哭暮秋。
悼亡诗二十六首·其七
作者：王士禛
朝代：清
体裁：七言绝句

雪白花红绣褓齐，频年靧面祝中闺。牙牙学语今何似，忍听骄儿索母啼。
悼亡诗二十六首·其三
作者：王士禛
朝代：清
体裁：七言绝句

门第河东双戟围，当年燕子傍谁飞。可怜陌上花开后，常送香车缓缓归。
悼亡诗二十六首·其九
作者：王士禛
朝代：清
体裁：七言绝句

灞桥秋雨望秦川，剑阁西风听杜鹃。万里不归归有路，双鱼何处达重泉。
悼亡诗二十六首·其二
作者：王士禛
朝代：清
体裁：七言绝句

少小香闺熟女仪，鸡鸣长自轸风诗。君如德曜齐眉日，我愧樊英荅拜时。
悼亡诗二十六首·其二十
作者：王士禛
朝代：清
体裁：七言绝句

续弦胶与返魂香，碧海青天路渺茫。若使少君真有术，不辞千里到稠桑。
悼亡诗二十六首·其二十一
作者：王士禛
朝代：清
体裁：七言绝句

荧荧薤露叶还低，华屋山丘理亦齐。四十年来成小劫，匆匆何暇唱黄鸡。
悼亡诗二十六首·其二十三
作者：王士禛
朝代：清
体裁：七言绝句

药垆经卷送生涯，禅榻春风两鬓华。一语寄君君听取，不教儿女衣芦花。
悼亡诗二十六首·其二十二
作者：王士禛
朝代：清
体裁：七言绝句

春事愁中复病中，可怜寒食到匆匆。故园梦去潇潇雨，一树棠梨照殡宫。
悼亡诗二十六首·其二十五
作者：王士禛
朝代：清
体裁：七言绝句

锦瑟年华西逝波，寻思往事奈君何。若为乞得江郎笔，应较文通恨赋多。
悼亡诗二十六首·其二十六
作者：王士禛
朝代：清
体裁：七言绝句

宦情薄似秋蝉翼，愁思多于春茧丝。此味年来谁领略，梦残酒渴五更时。
悼亡诗二十六首·其二十四
作者：王士禛
朝代：清
体裁：诗

陌上莺啼细草薰，鱼鳞风皱水成纹。江南红豆相思苦，岁岁花开一忆君。
悼亡诗二十六首·其五
作者：王士禛
朝代：清
体裁：七言绝句

千里穷交脱赠心，芜城春雨夜沉沉。一官长物吾何有，却损闺中缠臂金。
悼亡诗二十六首·其八
作者：王士禛
朝代：清
体裁：七言绝句

病中送我向南秦，感逝伤离涕泪新。长忆啼猿断肠处，嘉陵江驿雨如尘。
悼亡诗二十六首·其六
作者：王士禛
朝代：清
体裁：七言绝句

樵苏绝爨未知愁，林下风期矢白头。廿载无衣搜画箧，不曾悔却嫁黔娄。
悼亡诗二十六首·其十
作者：王士禛
朝代：清
体裁：七言绝句

三载西风雁影分，登高泪尽陇头云。从今肠断重阳节，又采寒花酹细君。
悼亡诗二十六首·其十一
作者：王士禛
朝代：清
体裁：七言绝句

蚤岁曾期共隐居，祗应桓孟得相如。青山纵有归来日，更与何人挽鹿车。
悼亡诗二十六首·其十七
作者：王士禛
朝代：清
体裁：七言绝句

春前小别死生分，望断新阡宿草坟。我似东坡老居士，何年归哭魏城君。
悼亡诗二十六首·其十三
作者：王士禛
朝代：清
体裁：七言绝句

遗挂空存冷旧熏，重阳阁闭雨纷纷。方诸万点鲛人泪，洒向穷泉竟不闻。
悼亡诗二十六首·其十九
作者：王士禛
朝代：清
体裁：七言绝句

愁见新年改故年，朔风吹雪欲寒天。黄金屈戍中宵闭，长伴鳏鱼夜不眠。
悼亡诗二十六首·其十二
作者：王士禛
朝代：清
体裁：七言绝句

铺首经秋涩绿苔，承尘蛛网任成灰。祗馀金缕裙犹在，争忍无情布施来。
悼亡诗二十六首·其十五
作者：王士禛
朝代：清
体裁：七言绝句

帖子宜春认旧题，妆楼人去草凄凄。东风不启葳蕤锁，一任空梁落燕泥。
悼亡诗二十六首·其十八
作者：王士禛
朝代：清
体裁：七言绝句

年年辛苦寄冬衣，刀尺声中玉漏稀。今日岁残衣不到，断肠方羡雉朝飞。
悼亡诗二十六首·其十六
作者：王士禛
朝代：清
体裁：七言绝句

楼角参差几曲栏，绕栏亲种碧琅玕。月明昨夜风惊竹，翠袖何人倚暮寒。
悼亡诗二十六首·其十四
作者：王士禛
朝代：清
体裁：七言绝句

肃肃灵风冷繐帏，亭亭孤月掩重扉。宝钗明镜俱黄土，悔煞秦嘉上计非。
悼亡诗二十六首·其四
作者：王士禛
朝代：清
体裁：七言绝句

小阁垂帘日扫除，垆薰茶具宛精庐。红囊拣得钗头茗，手瀹清泉伴著书。
惜分飞·程村感事作惜分飞词五十阕为殿一章
作者：王士禛
朝代：清

生小卢家堂里住。解诵班姬捣素。花底曾相遇。两情脉脉银湾渡。九十春光花满树。狼籍宵绵雨。欲问相思路。伯劳飞燕东西去。
惠山下邹流绮过访
作者：王士禛
朝代：清
体裁：五言绝句

雨后明月来，照见下山路。人语隔溪烟，借问停舟处。
愁霖行
作者：王士禛
朝代：清
体裁：古风

涒滩之岁阴气凝，愁霖不绝如贯縆。江星动摇阳景匿，虾虹闭藏潦雾增。玄驹戴粒蚁封穴，白蹢涉波豕出缯。恢台变节百草死，纵有纨扇须何曾。立秋八日又七夕，不见河鼓低玉绳。肃时雨若哲燠若，此事无乃非休徵。今年灾异亦太剧，延庆旱魃嗟频仍。太白失舍昼不入，白青夜见生芒棱。左辅铜龙翻地轴，川竭水涌骞高陵。我读刘向五行说，天意人事如相乘。溴梁之会书地震，龙斗于郑梁山崩。吁嗟盛世讵有此，胡为变易违其恒。何时扶桑日东升，重霾一扫天宇澄。野人烂睡曲两肱，晨炊不复愁薪烝。
愚山侍讲送敬亭茶
作者：王士禛
朝代：清
体裁：古风

敬亭云木好，香茗丛幽岩。鸦山旧擅名，晚出思并兼。茶人竞春霁，历险如鼓儳。新火细蒸焙，青箬劳封缄。先生住山时，采摘心所忺。封题寄千里，知我殊酸咸。年来同直庐，思归梦岩嵌。白毛剧皋卢，强饮口已钳。何当候蟹眼，飕飗响风帘。故山昨有寄，永驿驰江帆。开笼亟分我，芳香透重奁。靴纹隐蹙缩，犎臆垂廉襜。磴成玉雪霏，持作粱肉砭。渴羌老解事，未敢加姜盐。
愚山至都门同荔裳顾庵绎堂湟溱小集家兄西樵郖舍同用初字
作者：王士禛
朝代：清
体裁：七言律诗

尔驾琴高赤鲤鱼，偶来京洛慰离居。樽前兄弟狂犹昔，袖里诗篇锦不如。斜日竹梧新霁后，明灯池馆夜凉初。几年南北相思切，今夕论文一起予。
慈仁寺双松歌赠许天玉
作者：王士禛
朝代：清
体裁：古风

我昔登泰山，举手攀秦松。东南云海几千里，夜悬日气开鸿濛。山人出山已三载，复见金元双树在。玃髯石骨青铜姿，古貌荒唐阅人代。长夏苍苍秋气深，风来绝涧蛟龙吟。仙人五粒不可见，但有玄鹤来往飞阴森。蚴蟉诘屈宛相向，千曲盘拿气初放。一任支离拔地生，那须夭矫排云上。我来高枕石坛边，耳畔往往闻惊泉。白日沉沉不到地，飒然雷雨生空天。烟色欲暝钟复起，雄谈岸帻波涛驶。千秋万岁知者谁，闽海奇人许夫子。
慕容垂歌·其一
作者：王士禛
朝代：清
体裁：古风

慕容初入邺，已有虎狼志。前驱丁零部，后面鲜卑骑。
慕容垂歌·其三
作者：王士禛
朝代：清
体裁：古风

慕容在何许，已度凉马台。饥鹰掣鞲绦，一逝不复归。
慕容垂歌·其二
作者：王士禛
朝代：清
体裁：古风

燕燕尾涏涏，飞飞啄塘蒲。三原隔五嵏，缓急当奈何。
戏仿元遗山论诗绝句三十二首·其一
作者：王士禛
朝代：清
体裁：七言绝句

巾角弹棋妙五官，搔头传粉对邯郸。风流浊世佳公子，复有才名压建安。
戏仿元遗山论诗绝句三十二首·其七
作者：王士禛
朝代：清
体裁：七言绝句

风怀澄澹推韦柳，佳处多从五字求。解识无声弦指妙，柳州那得并苏州。
戏仿元遗山论诗绝句三十二首·其三
作者：王士禛
朝代：清
体裁：七言绝句

青莲才笔九州横，六代淫哇总废声。白纻青山魂魄在，一生低首谢宣城。
戏仿元遗山论诗绝句三十二首·其三十
作者：王士禛
朝代：清
体裁：七言绝句

溪水碧于前渡日，桃花红是去年时。江南肠断何人会，只有崔郎七字诗。
戏仿元遗山论诗绝句三十二首·其三十一
作者：王士禛
朝代：清
体裁：七言绝句

曾听巴渝里社词，三闾哀怨此中遗。诗情合在空舲峡，冷雁哀猿和竹枝。
戏仿元遗山论诗绝句三十二首·其三十二
作者：王士禛
朝代：清
体裁：七言绝句

九岁诗名铜雀台，三年留滞楚江隈。不如解唱黄獐者，新自王戎墓下来。
戏仿元遗山论诗绝句三十二首·其九
作者：王士禛
朝代：清
体裁：七言绝句

草堂乐府擅惊奇，杜老哀时托兴微。元白张王皆古意，不曾辛苦学妃豨。
戏仿元遗山论诗绝句三十二首·其二
作者：王士禛
朝代：清
体裁：七言绝句

五字清晨登陇首，羌无故实使人思。定知妙不关文字，已是千秋幼妇词。
戏仿元遗山论诗绝句三十二首·其二十
作者：王士禛
朝代：清
体裁：七言绝句

十载钤山冰雪情，青词自媚可怜生。彦回不作中书死，更遣匆匆唱渭城。
戏仿元遗山论诗绝句三十二首·其二十一
作者：王士禛
朝代：清
体裁：七言绝句

接迹风人明月篇，何郎妙悟本从天。王杨卢骆当时体，莫逐刀圭误后贤。
戏仿元遗山论诗绝句三十二首·其二十七
作者：王士禛
朝代：清
体裁：七言绝句

来禽夫子本神清，香茗才华未让兄。徐庾文章建安作，悔教书法掩诗名。
戏仿元遗山论诗绝句三十二首·其二十三
作者：王士禛
朝代：清
体裁：七言绝句

中州何李并登坛，弘治文流竞比肩。讵识苏门高吏部，啸台鸾凤独逌然。
戏仿元遗山论诗绝句三十二首·其二十九
作者：王士禛
朝代：清
体裁：七言绝句

澹云微雨小姑祠，菊秀兰衰八月时。记得朝鲜使臣语，果然东国解声诗。
戏仿元遗山论诗绝句三十二首·其二十二
作者：王士禛
朝代：清
体裁：七言绝句

翩翩安定四琼枝，司直司勋绝妙词。底事济南高月旦，仅存水部数篇诗。
戏仿元遗山论诗绝句三十二首·其二十五
作者：王士禛
朝代：清
体裁：七言绝句

济南文献百年稀，白雪楼空宿草菲。未及尚书有边习，犹传林雨忽沾衣。
戏仿元遗山论诗绝句三十二首·其二十八
作者：王士禛
朝代：清
体裁：七言绝句

海雪畸人死抱琴，朱弦疏越有遗音。九疑泪竹娥皇庙，字字离骚屈宋心。
戏仿元遗山论诗绝句三十二首·其二十六
作者：王士禛
朝代：清
体裁：七言绝句

枫落吴江妙入神，思君流水是天真。何因点窜澄江练，笑杀谈诗谢茂秦。
戏仿元遗山论诗绝句三十二首·其二十四
作者：王士禛
朝代：清
体裁：七言绝句

文章烟月语原卑，一见空同迥自奇。天马行空脱羁靮，更怜谭艺是吾师。
戏仿元遗山论诗绝句三十二首·其五
作者：王士禛
朝代：清
体裁：七言绝句

杜家笺传太纷拿，虞赵诸贤尽守株。苦为南华求向郭，前惟山谷后钱卢。
戏仿元遗山论诗绝句三十二首·其八
作者：王士禛
朝代：清
体裁：七言绝句

中兴高步属钱郎，拈得维摩一瓣香。不解雌黄高仲武，长城何意贬文房。
戏仿元遗山论诗绝句三十二首·其六
作者：王士禛
朝代：清
体裁：七言绝句

漫郎生及开元日，与世聱牙古性情。谁嗣箧中冰雪句，谷音一卷独铮铮。
戏仿元遗山论诗绝句三十二首·其十
作者：王士禛
朝代：清
体裁：七言绝句

广大居然太传宜，沙中金屑苦难披。诗名流播鸡林远，独愧文章替左司。
戏仿元遗山论诗绝句三十二首·其十一
作者：王士禛
朝代：清
体裁：七言绝句

獭祭曾惊博奥殚，一篇锦瑟解人难。千年毛郑功臣在，犹有弥天䆁道安。
戏仿元遗山论诗绝句三十二首·其十七
作者：王士禛
朝代：清
体裁：七言绝句

藐姑神人何大复，致兼南雅更王风。论交独直江西狱，不独文场角两雄。
戏仿元遗山论诗绝句三十二首·其十三
作者：王士禛
朝代：清
体裁：七言绝句

诗人一字苦冥搜，论古应从象罔求。不是临川王介甫，谁知暝色赴春愁。
戏仿元遗山论诗绝句三十二首·其十九
作者：王士禛
朝代：清
体裁：七言绝句

正德何如天宝年，寇侵三辅血成川。郑公变雅非关杜，听直应须辨古贤。
戏仿元遗山论诗绝句三十二首·其十二
作者：王士禛
朝代：清
体裁：七言绝句

涪翁掉臂自清新，未许传衣蹑后尘。却笑儿孙媚初祖，强将配飨杜陵人。
戏仿元遗山论诗绝句三十二首·其十五
作者：王士禛
朝代：清
体裁：七言绝句

林际春申语太颠，园林半树景幽偏。豫章孤诣谁能解，不是晓人休浪传。
戏仿元遗山论诗绝句三十二首·其十八
作者：王士禛
朝代：清
体裁：七言绝句

三代而还尽好名，文人从古善相轻。君看少谷山人死，独有平生王子衡。
戏仿元遗山论诗绝句三十二首·其十六
作者：王士禛
朝代：清
体裁：七言绝句

铁厓乐府气淋漓，渊颖歌行格尽奇。耳食纷纷说开宝，几人眼见宋元诗。
戏仿元遗山论诗绝句三十二首·其十四
作者：王士禛
朝代：清
体裁：七言绝句

苦学昌黎未赏音，偶思螺蛤见公心。平生自负庐山作，才尽禅房花木深。
戏仿元遗山论诗绝句三十二首·其四
作者：王士禛
朝代：清
体裁：七言绝句

挂席名山都未逢，浔阳喜见香垆峰。高情合受维摩诘，浣笔为图写孟公。
戏题两髯行后赠陈其年邵子湘
作者：王士禛
朝代：清
体裁：古风

楚王宴章华，乃以长鬣相。彼鬣有何好，霸国用自壮。平生交两髯，于䰄不相让。绝伦陈魁梧，轶群邵跌宕。昨见两髯行，冁然忽神王。士龙能笑不，吾髯幸无恙。
戴嵩牛图
作者：王士禛
朝代：清
体裁：古风

一川莎草烟濛濛，晓来雨过开牛宫。三尺短箠两觳觫，午阴掉尾嬉凉风。一头摩角一头龁，寝讹有态何其工。江干笛材老烟竹，横吹髣髴穿林丛。绢素惨澹神理在，是耶非耶传戴嵩。田家风物宛在眼，但有耕作亡兵戎。我行峨下踰万里，青衣江上平羌东。翠藤红树乱烟雨，风景略与图中同。一从羽书急滇海，瓯粤秦楚交传烽。益部迢遥隔天末，旧游有梦寻巴賨。旄牛徼外阻王会，万蹄骄马高缠�。千村万落长荆棘，何时金甲销春农。童牛不牿可三叹，卷图风雨来长松。
戴嵩牛图
作者：王士禛
朝代：清

一川莎草烟蒙蒙，晓来雨过开牛宫。三尺短棰两觳觫，午阴掉尾嬉凉风。一头摩角一头龁，寝讹有态何其工！江干笛材老烟竹，横吹仿佛穿林丛。绢素惨淡神理在，是耶非耶传戴嵩。田家风物宛在眼，但有耕作无兵戎。我行峨下逾万里，青衣江上平羌东。翠藤红树乱烟雨，风景略与图中同。一丛羽书急滇海，瓯越秦楚交传烽。益都迢遥隔天末，旧游有梦寻巴賨。旄牛徼外阻王会，万蹄骄马高缠鬃。千村万落长荆棘，何时金甲销春农？童牛不牿可三叹，卷图风雨来长松。
戴氏鼎
作者：王士禛
朝代：清
体裁：古风

昔在京师赋《方鼎》，年少笔力回千钧。焦山鼎图岁在已，江海起立鱼龙奔。迩来衰谢二十载，虽有意气无由振。戴氏此鼎何处得，势如怪兽狞以蹲。平头负戴到蓬户，四座动色谁敢扪。云雷盘旋间饕餮，斑斑古色疑周秦。凹中尾鬣状天马，缘尻鼫鼠拱且驯。或云子午纪年月，或如癸甲兼庚申。或云乾上艮在下，天山为遁理则均。著马履鼠古所训，义云阴屈而阳伸。制器尚象有深戒，寡闻鲜见徒纷纭。大巧坐令倕龁指，流俗岂辨饲与饙。丹枫阁中尽奇古，此鼎屹立何雄尊。市丘鼎龋任嘲笑，烹鸡何似羞明神。不烦更问柳下季，历千万世存吾真。